text:
सात
रघोत्तम महराज का गीस, लीमतुलसी गांव सुन्ना परगे । महराज राहय त कुछू न कुछु खटपटखइयाँ चलते रहय । जड़काला भर रमायन, चौमासा म आलहा, फागुन लगिस तहां नाचा के पुरोगिराम । कोनो बछर तरिया के लद्दी हेरवां दयं । कभू रटाटोर पेड़ लगवावय । कोन जनी कोन माटी के बने रिहिस रघोत्तम महराज । मनहरण ओकर पक्का चेला । लीम चौंरा म संझोती बइठे रहंय दस पंद्रा झन किसान । मनहरण किहिस- मोर कविता ल कोन सुनही ग । कोन हे कबिता के समझइया । चल दिस महराज फुफा ह । अब ओकर सुरता म रोवत हे कबिता ह ।
बिसाहू किहिस - “देख मनहरण जब ले पिरथी बने हे कबि अउ कबिता के सुनइया आत जात हेंे ग । हम सुनबो । हमर गुरू रघोत्तम महराज कबिता सुने के लइक बनाके गे हे । कबिता कहना कठिन हे, ओकरो ले कठिन हे ओला सुनना, ओकर ले कठिन गुनना अउ बाबू रे सबले कठिन हे सही मरम ल पाना । जब सही कबिता के सही अरथ समाज वाला मन, देसवासी मन लगा लेथें त देस ह सोन के चिड़िया होजथे । मनहरन, कबिता के अरथ जहां नई समझे जाय तहां हो जाथे बंठाढार । हमला कहि के गे हे रघोत्तम महराज । तंय संसो झन कर बाबू । सुना कबिता, हम सुनबो, गुनबो अउ सही अरथ ल धरबो, सुना ।”
मनहरण राग धर के सुनइस गीत ...
धन धन फू फा हमार रे भइया,
धन धन फुफा हमार ।
पंडित, गुरू लीमतुलसी के,
हमला तहीं उबार,
धन धन फुफा हमार ।
गांव में लिल्ला नाचा कराये,
सबला संग संग तहीं चलाये,
ऊं च नीच के भेद मेटाये,
बहुत करे उपकार,
संगी, धन धन फुफा हमार ।
छाहित करही जगन्नाथ जी,
सुनही ओहर हमार बात जी,
हमू खवाबो दार भात जी,
लगही जब दरबार,
रे भइया पंडित फुफा हमार ।
जगन्नाथ ल गांव में लॉनव,
गुरूबानी के मरम ल जॉनव,
मानव तेला कभू झन सानव,
भला करय करतार,
रे संगी पंडित फुफा हमार ।
कविता सुना के मनहरन चुप बइठगे । दुनो माड़ी म मुंड़ मड़ाके सुसके ल धर लिस । बिसाहू किहिस मनहरन हम समझ गेन रे तोर कबिता ल । तयं काहत हस के जगन्नाथ जी सो मिल े ल निकरिस महराज ह अउ रद्दे म सकलागे त गांव म अब जगन्नाथ जी ला लाने जाये । तभे हम गुरू के करजा छूट पाबो ।
हव उहीच बात ये काहत मनहरणन बिसाहू के पांव ल धर लिस । धर लिस ते धर लिस । बिसाहू लाख झटकारिस फेर वाह रे मरहरन छोड़वे न करय देखो देखो होगे ।
अंकलहा किहिस -बिसाहू अइसने ल कथे... बाप देखा नई ते पिंडा परा ।
तंय ये टूरा ल चढ़ाय । ले तोर पांव ल छोड़ते नइये । बइहा के बल गजब रथे । बइहा तेमा कबी । एक तो कबिच के बल म बड़े-बड़े थर्रा जथे तेमा बइहा । माने अब का पूछना हे । केरा तेमा गुरपागे ।
येमा, संतू अउ सबे संगवारी हांसे लागिन । कोनो खबर दीन तब दानी महराज अइस । दुख म घलो दानी महराज ल हांसी आगे । किहिस ममा । काय धर लेहे ग । याहा का गज अउ ग्राह के लड़ई ये भई ।
बिसाहू किहिस - “भांचा तहीं मोर बर बिसनू भगवान बन जा ददा, छोड़ा टूरा के पकड़ ल । धर लेहे मंगर सांही ।”
सब झन गजब हांसिन ।
बिसाहू किहिस - “भांचा महराज के सुरता म जगन्नाथ के मंदिर बनवा कहत हे ग । मनहरन ह छोड़त नई ये ।
अभी अउ कांही कितिस तइसने बिसनू दाऊ आगे । सब झन बतइन के मनहरन कबी ह का चाहत हे । बिसनू दाऊ किहिस-”मनहरन मैं बनवाहूं रे जगन्नाथ जी के मंदिर । ले छोड़ दे बिसाहू ल ।”
मनहरण किहिस - “चढ़ा दस अक्कड खेत । तभे छोड़ हूं ।”
बिसनू किहिस - “बाबू रे, तंहू का सुरता करबे रे । चढ़ा दंेव । बारा अक्कड़ खेत चढ़ा दंेव रे । बनही जगन्नाथ जी के मंदिर अउ सुन, कबी सम्मेलन घलो होही रे ।”
अतका सुनना रिहिस के मनहरन बिसाहू के पांव ल छोड़ दिस अउ उठ के किहिस - “मोला झन भुलाहू । महूं सुनाहूं कबिता ।”
बिसाहू किहिस - “सुना लेबे मोर बाप, फेर एक ठन ल सुना के बारा अक्कड मांग लेस । अउ सुनाबे त गांव मांगबे रे । तंय तो बामन अवतारी हो गए रे मनहरन। मनहरन थपड़ी पीट के हांसिस अऊ किहिस
... माने के कबि माने का ? अवतारी पुरूष अउ का ।”
“समय जात नहिं लागहिं बारा, दानी अपन दाढ़ी ल छूके किहिस । बुढ़वा बिसाहू कान ल टेंड़ के किहिस - का भांचा बियारा जानाहे ग । धान तो मिंजागे ग।”
दानी किहिस - ममा, ले तहूंू ऊं चहा सुने लगे ग । मंय केहेंव ममा, समय जात नहीं लागहिं बारा ग - देख न का के का होगे । तुंहर कोरा म खेलेन हम । हमू मन देखते देखत अब बाल बच्चा वाला
होगेन । इही ल केहे जाथे एक ले अक्कइस । हमर समेलाल ह अब बड़े साहब होगे ममा । कइसे बुलक गे आठ दस बछर जनाबे नई करिस । समे के साथ भाई समेलाल घलो बाढ़ गे । पहली दुरूग के जिला साहेब मेर बाबू रिहिस । उहें अउ पढ़िस ग । अब बड़े साहब होगे । आज आय हें गांव म । काहत हे के लीमतुलसी म घंलो इस्कूल खोलना हे । बिसाहू किहिस - देख भांचा, हमर गांव के मन सब नंदौरी म पढ़े हें ग । उहां बइद गौटिया रिहिस तेहा एक झन अंगरेज तसीलदार के बाई के इलाज कर दिस । बाई चंगा होगे । अतराप म बइद गौटिया के नाम राहय । अंगरेज किहिस का मांगना हे मांग । बइद गौंटिया किहिस-निपढ़ हे गांव के मनखे मन । धन मांगहूं साहेब त सिरा जही । केहे के कबी हा ...
“सुरसती के भंडार के बड़े अपूरब बात, ज्यों खरचे त्यों त्यों बढ़े बिन खरचे घट जात । माने के एक खजाना अइसन के जेला जतके खरचा करबे वोहा ओतके बाढ़ही । माने के सरसती दाई के भंडार । त हमर गांव में इस्कूल खोल दव ।”
बइद के बात ल सुनके अंगरेज हांसिस । किहिस - “तभे तंय रोग के दवा करथस । सबले बड़े रोग अज्ञान । ओला तंय बने करे चाहत हस । जा खोल देवं इस्कूल । अउ खुल गे ग । अंगरेज मन जऊ न काहंय तैसने करंय ग । जबान के पक्का राहंय बुजा मन । उही बइद गौंटिया के खोलवाय इस्कूल म हमर अतराप के सब पढ़िन । कतको झन मास्टर, पटवारी बनिन । भाग खुलगे अतराप के मनखे के ।”
दानी कीहिस - “ममा हमार भाई समेलाल ह ग इस्कूल खोलवाय के मंजूरी लाने हे । येसो हमर परछी म लइका मन पढ़ही । तहां जूर मिल के बनवा लेबो इस्कूल । नंदौरी म भरती होय हे तेन लइका मन के नाम कटवा के इहां नांव लिखाना हे । आजे खुलही इस्कूल ।” अभी बात चलते रिहिस के समेलाल आगे । आके बिसाहू के पांव परिस अउ किहिस - “कका, मंय साहेब होगेंव ग । मिल भिड़के लीमतुलसी म इस्कूल खोलवाय के आडर लाने हंव । संब जुरियावव, लिल्ला चौरा म ऊ हें सब बताबो ।
दानी, संतू, अउ सबो जवान अपन अपन लइका मन ल लेके पहंुचिन ।
समेलाल ह सब लइका सियासन ल बतइस - “लीमतुलसी म हमर अब इस्कूल खुलही । अउ अब दू खुसी के बात हे । एक तो हमर गांव म भगवान जगन्नाथ के मंदिर बनके तियार होगे हे । दूसर गांव भर के मिलजुल के करबो इस्कूल तियार । लइका मन तो अभी दानी महराज के परछी म पढ़हीं, गुरूजी मोर संग आये हें । इहें रिहीं । इंकर खियाल राखना हे, सब हमला-तुंहला ।”
अंकलहा किहिस- “मंय अपन तीन अक्कड़ के भांठा जमीन इस्कूल बनवाय बर दे देंव । फेर एक हथजोरी हे । इस्कूल के नाम होही रघोत्तम इस्कूल, तभे देहंू ।”
गांव भर के सब वाह वाह करिन । समेलाल किहिस - “अंकलहा कका, पक्का गांधी जी के चेला ये । हमर सियान के दोस ये । बिसाहू कका अऊ इंकर जोड़ी जग जाहिर हे । देखव तो दुनिया भर म लोगन दान करथे त अपन दाई ददा के नाम म करथें । वाह ग हमर कका तंय करे तो रघोत्तम महराज के नाम म ग । भई ये हमर गांव बर बड़ महत्तम के बात ये । मंय चाहत हंव के अंकलहा कका दू शब्द आके इहां आसिरबाद दंय ।”
अंकलहा अइस अउ पहली जय बोलइस - “बोलो गुरू बाबा घासीदास की जय, महात्मा गांधी की जय । रघोत्तम महराज की जय । सब संतन की जय ।”
ये तरीका ले जय बोलाय के बाद अंकलहा किहिस - हमर सतनाम पंथ म सबले बड़ेे गुरू के महिमा हे । सबे पंथ म हे । गुरू बरम्हा गुरू बिसनू, माता पिता सब तो गुरू माने गे हे । हमर गांव के गुरू रिहिन रघोत्तम महराज । जउन ह हमर अस मुरूख मन ल कलाकार बनइस । सिच्छा के घर इस्कूल म लइका मन पढहीं । गुन्निक बनहीं । जउन इस्कूल हे तेहा हमर गुरू रघोत्तम महराज के नाव म रखे जाना उचित हे ।
देखते देखत दस बछर बीत गे । का के का होत जात हे । हमर गांव म भाई बिसनू के किरपा से भगवान जगन्नाथ के मंदिन बनगे हे । हमर गुन्निक बेटा समेलाल के परयास ले इस्कूल खुलत हे । छाहित हे गुरू रघोत्तम महराज हमर उपर । हमरे लइका मन अब सियान होगें । हमन होगेन उकर लइका अस । गांव अब तंुहर हाथ म हे । जस अपजस सब । ये गुरू रघोत्तम के गांव । येला सदा दिन सम्हार के राखहू- काहत अंकलहा रोय लागिस । दानी महराज उठके गीस तीर म । उहू ल रोवासी लागे लागिस । किहिस - “ममा, तुंहर देय सिच्छा अबीरथा नई जाय ग । अभी हमर मंूड़ म तंुहर हाथ हे ग । रद्दा नई भुलावन ।”
अचानक मनहरन, जय बोलाय लगिस,
बोलो लीमतुलसी गांव की जय ।
रघोत्तम महराज की जय ।।
आखिरी म बिसाहू बोलिस - हमर गांव म इहां के माटी म गजब गुन हे । गुरू रघोत्तम महराज के पुन्न परताप हे सब आसिरबाद हे । हमन अब होगेन सत्तर बछर के । हमर लइका मन सब जवान होंगें । हमर जाय के बेरा हे । रघोत्तम महराज काहय - “जिये के संकलप होथे मरे के तियारी ।” मरे के तियारी उही मनखे ह करथे जउन के संकलप लेके बने जीथे । त रघोत्तम महराज के बताय रद्दा म हम चलत आय हन । अउ देखो हमर गांव म इस्कूल खुलगे । अउ अठोरिया पन्दरही म भगवान जगन्नाथ के मंदिर म होय लागही पूजा । सुनत हंव के दानी महराज ह सब तियारी परान परतिस्ठा के करत हे । फेर एक बात अउ हे, हमर गांव के तीर म भेलई म लोहा के कारखाना खुलइया हे, अइसे सुनब म आथे । गांधी जी के चेला रजिंदर परसाद बाबू काहत लागय । हम देखे रहेंन एक दारी । गजब विद्वान । रघोत्तम महराज बतावय के ओकर गणित के जऊ न जुवाब हवय तेहा कलकत्ता के इस्कूल म धराय हे आजो । गुरूजी हा लिखिस के चेला हा गुरू ले बढके हे । धन्न हे रे विधाता के कारबार । ओकर जंचैया । अइसन मनखे हमर देस के बने हे राष्ट्रपति । ऊन हा आवत
हंे भेलई । सुनब म आये हे । ओकरे हाथ से होही उद्घाटन । चारांे मुड़ा सोर हे । येती हमर गांव म इस्कूल खुलत हे । त कस न हम जाके बात कर लेवन रजिन्नर बाबू से । बतई के हमू मन चेला आन रघोत्तम महराज के । जउन तिरपुरी कांगरेस म गीन लीमतुलसी ले । तो हमरो गांव के इस्कूल के उद्घाटन जौन हे तौन रजिन्दर बाबू करही । काबर के उहू गांधी जी के चेला अउ हमर रघोत्तम महराज जऊ न रिहिस उहू रिहिस गांधी जी के चेला । माने रजिन्दर बाबू हमर गुरू भाई त हमर बात ल मानही अउ लीमतुलसी आके येकरो उद्घाटन करही । कतेक दुरिहा हे । ये दे तीन कोस भेलई । कोन ओला रेंगत आना हे । भेलई म उद्घाटन कर दिही अउ फेर आ जही लीमतुलसी । इस्कूल के जगा म दू कुदारी मार दिही । बस अतेक मोर तुंहर ले बिनती हावय । ये ल हुकु म काहव के बिनती काहव, केलौली काहव जौन काहव ।
समेलाल अब फेर अइस अउ किहिस - “देखव ग, कका बने, काहत हे । फेर मैं हंव सहर म । थोरूक जानत हंव बात ल साहेब अंव । राष्ट्रपति माने गजब बड़ चीज । हमर नान चुक गांव म भारत देस के राष्ट्रपति नई आय सकय । भेलई आवत हे । उहें हम जाबो दरसन पाबो ।”
बिसाहू रखमखा के उठगे । हाथ गोड़ ओकर लगिस कांपे । अंकलहा ह तीर म जाके किहिस - “भइया, बइठ न ग । रिसा झन ।”
अपन कोकानी लउठी म टेक के खड़ा होइस बिसाहू अउ किहिस - “नई रिसाबो जी । राष्ट्रपति होगे त का अपन गुरूभाई मन ल भुला जाही । अरे हमू गांधी बबा के चेला, उहू गांधी बबा के चेला । माने के एके खून, एक बिचार । त आये म का, अड़चन हे । फेर इस्कूल के काम म आही अउ बस दू कुदारी मार दिही । तहां बाद में हमन उठात रिबो भितिया ।”
समेलाल अंकलहा ल अंखियइस । बिसाहू के तीर म जाके किहिस-”कका, कोसिस करबो ग । हाथ जोरबो । तुंहर सब के नाव लेके गोहराबो । मान जाही त ठीक हे । लानबो । अभी जउन करना हे तेला
करी । चलव सब लइका मन ल लेके दानी महराज के परछी म । आज ले गुरूजी गजानंद दुबे पढ़ाही लइका मन ल । हमर गांव म गुरूजी बनके आये हें । घरोघर सब पोता भेजवा दुहू । कुछ दिन बाद टाटपट्टी आही । अभी हमी मन ल सबे इन्तेजाम करे बर परही । जइसे किथे नहीं खेती अपन सेती । तइसने पढ़ई अउ बिकास के काम ये । अपन काम ल हमी ल करना हे । हमर गांव म जगन्नाथ जी के मंदिर बने हे । कहावत हमरे अस गांव बर बने हे ग अपन हाथ जगन्नाथ ।”
समेलाल के बात सुनके तीर म बइठे एक झन सियान किहिस - देखो जी, येकरे सेती केहे गेहे ...
पिता पर पुत्र, सवार पर घोड़ा,
बहुत नहीं तो, थोड़ा थोड़ा
“येकर बाप रिहिस गजब गुन्निक, तेकर बेटा ये समेलाल । वाह बेटा वाह, नाव कमाबे रे । जस बढ़ाबे बाप के । लीमतुलसी गांव एक दिन बनही तिरिथ - धाम ।”
करी । चलव सब लइका मन ल लेके दानी महराज के परछी म । आज ले गुरूजी गजानंद दुबे पढ़ाही लइका मन ल । हमर गांव म गुरूजी बनके आये हें । घरोघर सब पोता भेजवा दुहू । कुछ दिन बाद टाटपट्टी आही । अभी हमी मन ल सबे इन्तेजाम करे बर परही । जइसे किथे नहीं खेती अपन सेती । तइसने पढ़ई अउ बिकास के काम ये । अपन काम ल हमी ल करना हे । हमर गांव म जगन्नाथ जी के मंदिर बने हे । कहावत हमरे अस गांव बर बने हे ग अपन हाथ जगन्नाथ ।”
समेलाल के बात सुनके तीर म बइठे एक झन सियान किहिस - देखो जी, येकरे सेती केहे गेहे ...
पिता पर पुत्र, सवार पर घोड़ा,
बहुत नहीं तो, थोड़ा थोड़ा
“येकर बाप रिहिस गजब गुन्निक, तेकर बेटा ये समेलाल । वाह बेटा वाह, नाव कमाबे रे । जस बढ़ाबे बाप के । लीमतुलसी गांव एक दिन बनही तिरिथ - धाम ।”


c: text/html

text:
सियासत
पत्थलगड़ी के संबंध आदिवासी ले नइए…एमा सामिल सबों लोगन देसद्रोही
पूर्व गिरहमंत्री ननकीराम कंवर कहिन कि एखर उपयोग धर्मांतरण बर करे जात हे
कोरबा। पूर्व गृहमंत्री ननकीराम कंवर के परदेस म होवत पत्थलगड़ी के घटना मन म कहिना हे कि, ‘पत्थलगड़ी के संबंध आदिवासी मन ले नइए अउ एखर उपयोग धर्मांतरण बर करे जात हे अउ एमा सामिल सबो लोगन देसद्रोही हे। ‘
उमन कहिन कि ‘एक देस म एक संविधान एक कानून लागू होही, जतका भी धर्मांतरण करइया पूरव अधिकारी पकड़े गेहे , उमन धर्मांतरण के पीछू राजतंत्र करे के चाहत हे। पांचवीं अनुसूची के ये मतलब नइए कि उंखर अलग संविधान होही, अनुसूची म सुविधा मन दे गेहे हे।
ननकीराम कंवर ह कहिन कि , ‘जे मन ह पत्थलगड़ी के समर्थन करही उंखर उपर देसद्रोही के रूप म कार्रवाई करना चाहि। कांग्रेस के नेता क्रिश्चन हे अइसे म वो मन समर्थन करे तो कोनो ताज्जुब के बात नइए। उमन कहिन कि आगामी विधानसभा चुनाव म जोगी ल चार से पांच सीटें मिलना मुश्किल हे कबर कि जोगी अपन कार्यकाल म कुछु नइ करिस हे।

robotstxt: allowed

filter: keep


text:
11 Jul 2015
जेन समाज के नेता रोठ, तिकरे जलवा हे पोठ
नानपन म पंच-परमेसर वाला पाठ पढ़े रेहेन। मन म तको इही भरम रिहिस के जेन ह गांव अउ समाज के सियानी करथे तेकर मन म कोनो परकार के दूवाभाव नइ होवे, सबो ल एकेच लउठी म हॉकथे। अब तइहा के बात ल बइहा लेगे। भले हमर देस प्रजातंत्रिक काहवत हावय फेर जब देस म चलत कानून बेवस्था ल देखबे तब असली मरम समझ म आथे। जेन समाज के कोनो आदमी ह बड़े नेता या अफसर हाबे उहीच समाज के जादा सुनई होथे। सबो बड़का नेता या फेर अफसर मन अपने-अपने आदमी कोति जादा लोरहकथे।
कोनो मंत्री या विधायक कना कुछू काम लेके जाबे तब तोर काम पूरा कराये के पहिली ये देखे जाही के तै कोन पारटी के आदमी हरस। अगर कोनो पारटी के नइ रिबे त कोन ल वोट दे हावय ये बात के पता कराये जाही। वोट दे हावय त काम होही, नहीं त लगावत रहा चक्कर। अफसर के घलोक उही हाल हे। तोर आवेदन म लिखाए नाव अउ जाति देख के काम ल सरकाय जाही।
छत्तीसगढ़िया आदमी मनके काम इही पाके जलदी नइ सरके काबर के सबो बड़का पद म तो बाहिर के लोगन मन बइठे हाबे। हमन तो नावे देख के छंटा जाथन। ओमन भले हमर राज म नौकरी करत हाबे फेर ओकरो भीतर तो अपन अउ बिरान के भाव हाबे।
सासन अउ परसासान के करसतानी के कतकोन अइसे परमान हाबे जेकर ले ये उजागर होथे के वोमन मूल छत्तीसगढ़िया संग भेदभाव करथे। एक नजर मूल छत्तीसगढ़िया के रेहे अउ जीवन यापन के साधन के बारे म सोचे जाए के किसान ल का चाही, खेत या फेर कारखाना?
आए दिन कोनो न कोनो बड़का कारखाना मालिक मन छत्तीसगढ़ म कारखाना लगाये बर जमीन मांगथे। सरकार ह एक पांव म खड़े रिथे उकर मदद करे खातिर। गरीब किसान मन आंदोलन करथे। धरना करथे, चक्का-जाम करथे। ऊंकर विरोध करथे। सरकार के कोनो आदमी किसान के संग खड़ा नइ होवय। सरकार वाले मन एक जुट हो जथे। किसान के आवाज ल दबा देथे। काबर के सत्ता म कोनो किसान नेता नइये। सबके सब बयपारी के समरथक अउ मददगार हो जथे।
ताजा परमान देखव कमल विहार के। सुरू म कतका विरोध करिन किसान मन। धरना दीस, ज्ञापन सउपिस। आखिर म सरकार के जीत होगे। अब किसान मन परसासन के मन मरजी ले हलाकान, कमल विहार के अपन जमीन ल बेचत हाबे। सरकार तको तो इही चाहत रिहिस के किसान उहां ले भाग जावय।
किसान उपर कार्यवाही करे बर सोचे-विचारे के जरूरत नइ परे सासन-परसासन ल। फेर उद्योगपति अउ बयपारी मन उपर कार्यवाही करत बखत दस बार सोचथे। नोटिस दे देके कतको मामला ल रफा-दफा तको कर देथे। येकर कारन इही हावय के उकर मनके ताकत कोनो अऊ हाबे। राज्य अउ केंद्र के सरकार म उकर बड़का-बड़का चिन-पहिचान के, नता रिस्तेदार मन बइठे हाबे।
अइसन दुवाभाव तब तक चलही जब तक के छत्तीगसढ़िया मन म एक जुटता नइ होही। सत्ता म एके दू झिन छत्तीसगढ़िया के आये ले काम नइ बने, सरकार के कमान छत्तीसगढ़िया के हाथ म होना चाही। अइसन दिन तभे आही जब छत्तीसगढ़िया के स्वाभिमान जागही।
* जयंत साहू *
Subscribe to: Post Comments (Atom)


text:
ताजा समाचार
सीएम रमन ल बुजुर्ग मन कहिन श्रवण कुमार
अभियान के दूसरा दिन मुख्यमंत्री सेमहरा म लगाइस चौपाल
रायपुर। मुख्यमंत्री डॉ. रमन सिंह ह लोक सुराज अभियान के तीसरे चरण के दूसरइया दिन सोमवार के गरियाबंद जिला के ग्राम सेमहरा म उतरिस। ग्रामीण मन ह तुरंत-फुरंत आम के पेड़ के छांव म चौपाल लगाके उंखर आत्मीय स्वागत करिस। ए मौउका म राज्य सरकार के मुख्यमंत्री तीर्थ यात्रा योजना के तहत शिरडी अउ शनि शिंगनापुर के तीर्थाटन ले लौउटे दू मनखे बंशी चंद्राकर अउ गणेश चंद्राकर ह पलाश के फूल ले मुख्यमंत्री के स्वागत करत कहिन कि आप मन हमार श्रवण कुमार हवव। डॉ.रमन ह चौपाल म ये जानकर काफी खुश होइस कि सेमहरा ग्राम पंचायत म विगत दो पंचायत चुनाव म ग्रामीण मन ह निर्विरोध निर्वाचन करिस हे। अउ सरपंच अउ पंच के चुनाव आम सहमति ले होइस हे। डॉ. सिंह ह कहिस कि ये ग्रामीण मन के बढ़िया परम्परा हवय। राज्य सरकार ह निर्विरोध निर्वाचन वाले ग्राम पंचायत मन ल प्रोत्साहन दे बर पांच लाख रूपिइया के अतिरिक्त धन राशि के कार्य मंजूर करे के प्रावधान हवय।
मुख्यमंत्री ह कहिन कि चूंकि ये ग्राम पंचायत के दू चुनाव में निर्विरोध निर्वाचन होए हे, एखर सेती पंचायत ल अतिरिक्त विकास कार्य मन बर पांच-पांच लाख रूपिइया के मान ले दस लाख के प्रोत्साहन राशि दे जाही। उंम्मन ह सेमहरा म वर्तमान सत्र ले शुरू होये शासकीय हाईस्कूल बर भवन निर्माण के स्वीकृति घलो तुरंत प्रदान कर दीस।


text:
- कोसारटेडा ग्रामीण समूह जल प्रदाय योजना ले 29 गांव मन के 57 हजार 500 ले जादा मनखे मन बर होइस शुद्ध पेयजल के व्यवस्था
रायपुर, 16 मई 2018। मुख्यमंत्री डॉ. रमन सिंह ह विकास यात्रा म बस्तर जिला के बस्तर अऊ बकावंड विकास खण्ड के 32 गांव मन के करीबन 62 हजार 500 ले जादा आबादी ल शुद्ध पेयजल के सौगात दीन। मुख्यमंत्री विकास यात्रा के पहिली चरण के दूसर दिन 13 मई के दिन विकास रथ ले बस्तर विकास खण्ड के भानपुरी पहुंचिन अऊ उहां स्वागत समारोह म सामिल होइन। उमन उही समारोह म 50 करोड़ 96 लाख रूपिया लागत के चार जल प्रदाय योजना मन के लोकार्पण करिन। एमां कोसारटेडा ग्रामीण समूह जल योजना, छिंदगांव नल जल योजना, बड़े आमाबेल नलजल योजना अऊ पाहूरबेल नलजल योजना सामिल हे। ए समारोह म राजस्व मंत्री श्री प्रेम प्रकाश पाण्डेय, लोक स्वास्थ्य मंत्री श्री केदार कश्यप, बस्तर लोकसभा सांसद श्री दिनेश कश्यप संग आन स्थानीय जनप्रतिनिधि उपस्थित रहिन।
कोसारटेडा ग्रामीण समूह जल प्रदाय योजना म 49 करोड़ 76 लाख रूपिया के लागत आये हे। ए योजना ले कोसारटेडा सिंचाई जलाशय ले बस्तर विकासखण्ड के 29 गांव मन के 57 हजार 500 ले जादा जनसंख्या ल पेयजल अऊ निस्तारी के सुविधा मिलत हे। योजना ले खड़का, जामगांव, बाकेल, बेसोली, देवड़ा, सोनारपाल, सिवनी, विश्रामपुरी, भानपुरी, तारागांव, मंजुला, करणडोला, बोदनपाल, तुरपुरा, पल्लीभाठा, केषरपाल, नाहरनी मुरकुची, कुमली, फाफनी, पिपलावंड, सितलावंड, माउलीगुड़ा, सालेमेटा, चुरावंड एक-दो खंडसरा, सोरगांव, नंदपुरा अऊ बनियागांव के मनखे मन ल पेयजल अऊ निस्तारी के चिंता ले मुक्ति मिल गए हे। ए गांव मन म पाईप लाईन बिछाके पानी के आपूर्ति करे जात हे। एमां ले 16 गांव मन म उच्च स्तरीय पानी टंकी बनाए गए हे। कोसारटेडा जलाशय तीर जल शोधन संयंत्र स्थापित करे गए हे। इही म सम्पवेल कम पम्प हाउस बनाए गए हे। सबो गांव मन म पानी के आपूर्ति करे बर 238 किलो मीटर पाईप लाईन बिछाए गए हे। तीन रॉ वाटर पम्प अऊ तीन साफ पानी पम्प लगाए गए हे। योजना के संचालन म लगे कर्मचारी मन बर आठ क्वार्टर घलोक बनाय गए हे। ए योजना बर 100 के.व्ही. के ट्रांसफार्मर अलग ले लगाए गए हे।
छिंदगांव नल जल योजना (विकास खण्ड बकावंड) ले छिंदगांव के 17 सौ ले जादा आबादी ल साफ पानी मिलत हे। ए योजना म 42 लाख 82 हजार रूपिया के लागत आए हे। बडे़ आमाबेल नल जल योजना के निर्माण 39 लाख 37 हजार रूपिया ले करे गए हे। एखर से बड़े आमाबेल गांव के करीबन 16 सौ मनखे लाभांवित होवत हे। पाहूरबेल गांव म 38 लाख रूपिया के लागत ले नल जल योजना ल निर्माण करे गए हे। पाहूरबेल के 15 सौ के जनसंख्या ल पीए अऊ निस्तारी बर पानी देहे जात हे।


text:
छत्तीसगढ़ के राजस्व, उच्च शिक्षा, कौशल विकास अऊ तकनीकी शिक्षा मंत्री श्री प्रेम प्रकाश पांडे ह झोंकिन सम्मान
रायपुर, 6 अपरेल 2018। छत्तीसगढ़ देश के बिजनेस लीडर राज्य बन गए हे । छत्तीसगढ़ शासन कोति ले पाछू बछर म छत्तीसगढ़ म बिजनेस गतिविधि मन ल बढ़ाए बर करे गए नीतिगत निर्णय अऊ ऊंखर क्रियान्वयन के परिणामस्वरूप राज्य म कई ठन क्षेत्र मन म आए निवेश अऊ व्यावसायिक अऊ वाणिज्यिक गतिविधि मन म आए उल्लेखनीय वृद्धि बर छत्तीसगढ़ ल इंडिया बिजनेस लीडरशिप स्टेट ऑफ द ईयर के अवार्ड ले सम्मानित करे गीस। प्रतिष्ठित बिजनेस चैनल सीएनबीसी टीवी 18 समूह कोति ले आयोजित इंडिया बिजनेस लीडरशिप अवार्ड समारोह म केन्द्रीय सूचना प्रौद्योगिकी अऊ इलेक्ट्रानिक्स मंत्री श्री रविशंकर प्रसाद ह ये अवार्ड प्रदान करिन। छत्तीसगढ़ सरकार के राजस्व, उच्च शिक्षा, कौशल विकास अऊ तकनीकी शिक्षा मंत्री श्री प्रेमप्रकाश पांडे ह ये वाले अवार्ड ल झोंकिंन।


text:
विशेष
एक अइसे गांव जिहां के मनखे मन म होवत हे बेसुध हालत के शिकार
स्वास्थ्य विभाग के एक दल ल मउका म भेजे गिस उ ह रद्दा खराब होय के वजह ले लउट आइन
जय जोहार । दक्षिन बस्तर के एक अइसे गांव जिहां के मनखे मन बेसुध हालत के शिकार होवत हे। ये रहस्यमइ बेमारी के चलत पीछू के 15 दिन के भीतर 5 मनखे मन के मउत होगे। एखर ले इहां के मनखे मन ये बेमारी ल लेके डरे हवय। इहां ये बताना जरूरी हे कि ये रहस्मई बेमारी के पता लगाए बर स्वास्थ्य बेभाग के एक दल ल मउका भेजे गिस। लेकिन ये दल अभे तक मउका पर नइ पहुंच सकिस हे। येखर वजह ये बताए गेहे कि पीड़ित गांव तक जाए बर राद्दा बहुते जरजर हे। एखर सेती बीच रद्दा ले ये दल वापिस आगे। मामला सुकमा जिला के कोंटा विकासखंड के गांव मरईगुड़ा हे, जिहां मनखे मन म बेसुध होय के लकछन दिखाई पड़त हे। अउ सुधबुध खोके मनखे ह पड़े रहत हे। एखर बाद तीन ले चार के घंटा के अंदर ओखर मउत धलो इही हालत म हो जात हे।
येखर ले मनखे मन म अब्बड़ डर समा गेहे। अउ उमन ह झाड़ फूंक अउ सिरहा-गुनिया के सरन म जावत हे। ये बेमारी के डर ल गांव ले कतको लोगन मन तीर के तेलंगाना परदेस के ओर घलो रूख करत हे। उल्लेख करे के बात हे कि सुकमा जिला के कोंटा विकासखंड म गांव मरईगुड़ा म ये बे मारी के लकछन पीछी माह 8 तारीख ले 22 – 23 तक दिखे हे। ये बीच म पांच मउत गांव म होइस । मारच के 8 तारीख के एक 9 बरस के नोनी ये बेमारी के चपेट म आ गिस। ये संबंध म सुकमा ले 50 किमी दूर एर्राबोर ले आय मनखे मन येखर जानकारी सुकमा म दीस। एखर बाद एक चिकित्सक समेत तीन सहायक ल पीछू के दिन म मरईगुड़ा भेजे गिस । लेकिन अभे तक उमन संबंधित मरईगुड़ा गांव तक ही नइ पहुंच सकिस हे। येखर वजह ये बताए जात हे कि मरईगुड़ा जाय के रद्दा बहुते जरजर हे । एखर सेती रद्दा ले ही ये दल वापिस आगे। जेखर ले गांव वाले मन नाराजगी भरे हे।


text:
- मुख्यमंत्री ह करिन बड़का घोषणा : नारायणपुर म जल्दी शुरू होही जिला अउ सत्र न्यायालय
- अम्बेडकर पार्क बर 50 लाख रूपिया, रायपुर-ओरछा बस सेवा चालू करे के अनुमति
- जिला के विकास बर दीन 223 करोड़ रूपिया ले जादा लागत ले विकास काम मन के सौगात
रायपुर, 14 मई 2018/ मुख्यमंत्री डॉ. रमन सिंह के नेतृत्व म प्रदेश व्यापी विकास यात्रा के आज नारायणपुर पहुंचे म गांव वाले मन ह बड़ उछहह के संग उंखर स्वागत करिन। नारायणपुर म आयोजित आम सभा म गांव वाले मन ह मुख्यमंत्री ल तीरधनुष भेंट करके अऊ पागा पहिरा के उंखर आदिवासी परम्परा के अनुसार आत्मीय स्वागत करिन। डॉ. सिंह ह ए अवसर म नारायणपुर जिला के विकास बर करीबन 223 करोड़ 34 लाख रूपिया के लागत के 77 कई ठन निर्माण अऊ विकास काम मन के भूमि पूजन अऊ शिलान्यास करिन। ए काम मन म ले मुख्यमंत्री ह 47 करोड़ 32 लाख रूपिया के लागत के 18 निर्माण काम मन के लोकार्पण अऊ लगभग 176 करोड़ के 59 काम मन के भूमि पूजन अऊ शिलान्यास करिन। ए अवसर म उच्च शिक्षा मंत्री श्री प्रेमप्रकाश पाण्डेय अऊ आदिम जाति कल्याण मंत्री श्री केदार कश्यप संग बहुत अकन जनप्रतिनिधि अऊ ग्रामीण बड़ संख्या म उपस्थित रहिन।
मुख्यमंत्री ह जनप्रतिनिधि अऊ गांव वाले मन के आग्रह म नारायणपुर म अम्बेडकर पार्क बर 50 लाख के स्वीकृति, नारायणपुर जिला मुख्यालय के मुख्य सड़क मार्ग (3 किलोमीटर) चौड़ीकरण अऊ राजधानी रायपुर ले ओरछा (अबूझमाड़) तक बस चलाय के अनुमति प्रदान करे के घोषणा करिन। मुख्यमंत्री ह नारायणपुर म जिला अउ सत्र न्यायालय लउहे शुरू करे के आश्वासन घलोक दीन। ए खातिर राज्य शासन कोती उचित पहल करे जाही।


text:
कांक्रीट के जंगल खूब लहलहात हे धूंगिया के चिरई दल के दल उड़ात हे गाँव-गाँव हावे टावर के उंचहा रूख मनखे पर्यावरन ले दुरियावत जात हे डिस्पोजल,झिल्ली के हर गाँव पहाड़ हरियापतरी बिगाड़े के हावे फुल जुगाड़ कतका सफइता इहा के जनता-जनार्दन 60 बछर बाद सरकार सफइ सीखात हे पीये के पानी रोज सड़क म बोहात हे दूसर डाहर जनता हो हल्ला मचात हे कहा ले ओगरावय भुइया पानी जब कुआँ,तरिया ल पाट मनखे घर बनात हे रुख-राई दिन के दिन कटावत जात हे 100 काटत हे तभो एक नइ लगात हे परानवायु देवैया ल मनखे भुलात जात हे तभे गरमी अपन बिकराल रूप देखात हे जंगली जनावर के रहवास ल बिगाड़त हे तभे भाग-भाग उमन बस्ती म आवत हे रोज होत हे मुठभेड़ मनखे अउ जनावरके रोज कोनो न कोनो अपन प्रान गवावत हे परकीर्ती के चालन ह गड़बडावत जात हे परकीर्ति म मनखे के दखल बाढ़त जात हे कइसे नै आही भुकम अउ सुनामी आपदा जब मनखे के स्वारथ गाड़ा म नै अमातहे भगवान घलो परकीर्ती के महिमा गाहे परकीर्ती अउ मनखे ल पूरक बताय हे फेर जब-जब करिस कोनो हद ल पार परकीर्ती वो पापी ल माटी म मिलाहे | सुनिल शर्मा"नील" थान खम्हरिया,बेमेतरा(छ.ग.) 7828927284 9755554470 रचना-11/06/2015 दिन-बिरस्पत
गुरुवार, 11 जून 2015
मनखे परियावरन ले दुरहियावत जात हे
2 टिप्पणियां:
छत्तीसगढ़ ब्लॉगर्स चौपाल में आपका स्वागत है.उत्तर देंहटाएं
कृपया रचनायें न्यू पोस्ट के एचटीएमएल टैब के बजाए कम्पोज टैब में पेस्ट करें तब कविता जैसे एक के नीचे एक आयेगी नहीं तो उपर वाले पोस्ट की तरह गद्य नजर आयेगी.
इसे आप एडिट पोस्ट में कम्पोज अैब सलेक्ट कर पुन: सुधार सकते हैं फिर अपडेट करेंगें तो कविता जैसे स्वरूप में यह पब्लिश हो जावेगा.
बने सुघ्घर रचना हे सुनिल भैयाउत्तर देंहटाएं


text:
छॉलीवुड समाचारताजा समाचार
एक्शन, इमोशन के तड़का ले भरपूर ”मोर जोड़ीदार” आज हो ही रिलीज
पहिली दफा सबले बढ़िया अउ आधुनिक टेक्नॉलाजी म तैयार करे गेहे
रायपुर । छत्तीसगढ़ी सिनेमा जगत म पहिली दफा सबले बढ़िया टेक्नॉलाजी म तैयार मोर जोड़ीदार शुक्रवार के छत्तीसगढ़ के सिनेमा घर म रिलीज होही। ये फिल्म के निर्माण एन माही फिल्मस के बैनर तले करे गेहे। फिल्म के निर्माता हे मोहित कुमार अउ फिल्म ल भूपेंद्र चंदनिया ह निर्देशित करे हे। ।
फिल्म के मुख्य कलाकार मन कुरैशी, दिलेश साहू, अनोखी, माही खॉन, रजनीश झांझी, पूनम मिश्रा, क्रांति दीक्षित, सरल सेन, शैलेंद्र भट्ट, सुदामा शर्मा मन हे। फिल्म के कहानी, पटकथा अउ संवाद ल सुदामा शर्मा ह लिखे हे। गीत ल मुन्ना कौशल सेन लिखे हे, जेला मधुर मधुर संगीत म पिरोय हे सुनील सोनी ह। फिल्म के सिनेमेटोग्राफर सिद्धार्थ सिंह व एक्शन डायरेक्टर सतीश हवय।
फिल्म के कोरियोग्राफी निशांत उपाध्याय करे हे। फिल्म मोर जोड़ीदार के कहानी अबब्ड़ सुघर हे जेमा आप मन ल जबरदस्त एक्शन, इमोशन अउ मनमोह ले वाले लोकेशन देखेल मिलही। फिल्म के शूटिंग छत्तीसगढ़ के संग- संग नेपाल के कतको खूबसूरत लोकेशन्स म करे गेहे। ये फिल्म ह पारिवारिक मनोरंजन के संग सामाजिक संदेश दे वाले हे।
मल्टीप्लेक्स के दर्शक मन फ़िल्म ल रायपुर म कलर्स मॉल अउ बिलासपुर म 36 मॉल म देख सकत हे। फ़िल्म के ऑनलाइन बुकिंग बुक माय शो म जारी हवय। एती सिंगल स्क्रीन म ये फ़िल्म प्रदेश भर के कई ठन सिनेमाघर मन म रिलीज़ होवत हे।


text:
Search Videos
टाइगर जिँदा हे फिलम के रिलीज वाले song videos
Related Search Keywords
टाइगर जिँदा हे फिलम के रिलीज वाले Song Tamil Video, टाइगर जिँदा हे फिलम के रिलीज वाले Song HD Video Song, टाइगर जिँदा हे फिलम के रिलीज वाले Song Tamil Video Songs, टाइगर जिँदा हे फिलम के रिलीज वाले Song Indian Desi, टाइगर जिँदा हे फिलम के रिलीज वाले Song Punjabi, टाइगर जिँदा हे फिलम के रिलीज वाले Song Tamil, टाइगर जिँदा हे फिलम के रिलीज वाले Song Hindi, टाइगर जिँदा हे फिलम के रिलीज वाले Song Bangla, टाइगर जिँदा हे फिलम के रिलीज वाले Song Tamil, टाइगर जिँदा हे फिलम के रिलीज वाले Song Telegu, टाइगर जिँदा हे फिलम के रिलीज वाले Song Youtube Videos, टाइगर जिँदा हे फिलम के रिलीज वाले Song New Hd Songs, टाइगर जिँदा हे फिलम के रिलीज वाले Song New Movies


text:
सियासत
ये पोस्ट के वजह ले होइस पीसीसी अध्यक्ष भूपेश के कीरकीरी
बिना सोचे- समझे ये पोस्ट करिस हे तो लोगन मन पूछिस कि ढाबा चलाना का रोजगार नो हय
रायपुर। फेसबुक म बात- बात म सरकार अउ रमन सिह के खिलाफ पोस्ट करइया पीसीसी अध्यक्ष भूपेश बघेल ल अपन एक पोस्ट के वजह ले शर्मिदगी झेले बर पड़ीस। विरोध के राजनीति करइया बघेल बिना सोचे- समझे ये पोस्ट करिस हे तो उँखर से लोगन मन पूछिस कि ढाबा चलाना का रोजगार नो हय।
कांग्रेस के प्रदेश अध्यक्ष भूपेश बघेल ये दिन मन म विकास खोजे बर निकले हे। शुरूआत सीएम डा रमन सिंह अउ उंखर बेटा अभिषेक सिंह के गोद ले गांव मन ले होइस। संग रहिन हे कांग्रेस के प्रदेश प्रभारी पीएल पूनिया । रविवार के घलो भूपेश ह विकास खोजे के कोशिश करिस।
विकास खोजो यात्रा के गहमागहमी के बीच सुरगी पहुंच के पुनिया के संग नाश्ता बर ढाबा म रुकिस। ढाबा चलाइया युवक ह बताइस कि रोजगार नइ मिलिस हे, तव मजबूरी म ढाबा खोल लेव, तीन साल ले मुद्रा योजना के अंतरगत लोन मांगत हव लेकिन भाजपा सरकार वो ला घलो नइ देत हे। येमा सरकार के खिलाफ भूपेश ल एक अउ मौका मिलगे। अउ आव न ताव देखिस बड़बड़ी म पोस्ट कर दिस।
येखर संग भूपेश ह अपन अउ पुनिया के भजिया खात तस्वीर घलो साझा करिस की। जइसे ये पोस्ट फेसबुक म लोड होइस तइसे भूपेश ल लोगन मन ट्रोल करे लगिस। दरअसल भूपेश ह अपन पोस्ट म ढाबा वाले ल बेरोजगार बता दिस । फेर लोगन मन पूछिस कि ढाबा चलाना का रोजगार नो हय।
पढ़व लोगन के पोस्ट उपर कमेंट्स


text:
उभरता सिताराछॉलीवुड समाचार
अलग-अलग किरदार के अऊ ऑफ बीट मूवी करे के इच्छा: अहाना फ्रांसिस
जल्दी एक्शन अवतार नज़र आहि छॉलीवुड के ऐ चंचल अदाकारा
जय जोहार. अपन फिल्मी कैरियर के शुरुआत म ही तीन अलग-अलग तरह के फिलिम करईया आहना फ्रांसिस अब सबो ल हैरान करे बर एक्शन अवतार म आने वाली हे। अहाना फ्रांसिस प्रोड्यूसर सीके साहू अऊ डायरेक्टर धर्मेंद्र चौबे कृत फिलिम बही तोर सूरता म… से पॉपुलर हो चुके हे। हालांकि ऐ फिलिम म अहाना ह सेकंड लीड म रिहिस लेकिन प्रोड्यूसर अनुराग साहू अऊ डायरेक्टर उत्तम तिवारी ल ऐखर काम अतेक सुग्घर लागिस कि ओला राजा छत्तीसगढिया-2 म छॉलीवुड स्टार अनुज शर्मा के अपोजिट मुख्य किरदार कास्ट कर लिन। एखर बाद आहना ह फिल्म बेर्रा म घलो प्रमुख भूमिका म नज़र आईस।
डायरेक्टर एज़ाज़ वारसी कृत बेर्रा, अहाना के पहिली फिलिम रिहिस जिहां ले ऐ ह छॉलीवुड म अपन कदम रखिस। दर्शक मन ल अपन अदा अऊ चंचलता ले लुभाने वाली अहाना ओ पहिली हिरोईन हरे जेन ह पिछले डेढ़ साल म 8 छत्तीसगढ़ी फिलिम, एक भोजपुरी फिलिम, छत्तीसगढ़ी डाक्यूमेंट्री, हिंदी एल्बम अऊ रियलिटी शो में काम कर चुके हे। अपन आगू अवईया फिलिम कोयला, आशिक छत्तीसगढ़िया -एक प्रेम कहानी, बंद गईल पिरितिया के डोर (भोजपुरी), त्रिवेणी, अंधियार और कहर म बतौर मुख्य किरदार निभात नजर आहि।
जय जोहार ले चर्चा के बेरा म अहाना ह अपन सफलता के श्रेय डायरेक्टर एज़ाज़ वारसी ल दिस। अहाना ह कहिन कि एज़ाज़ सर ओखर कला ल पहचाने अऊ आगू बढ़े में अब्बड़ साथ देहे। अहाना के ऐ सफर म गज्जू मिश्र अऊ मनोजदीप के घलो बड़े योगदान हाबे, जेखर सति छत्तीसगढ़ी फिल्म इंडस्ट्री म अलग पहचान बनाए म मदद मिलिस।
अहाना ह कहिन कि मोर माँ के सपना हे कि एक दिन ओहा मोला बड़ा परदा म देखे। बहन एंजलीना फ्रांसिस ह ऐ सफर म मोला हमेशा आगू बढ़ाए बर प्रेरित करिस। रद्दा म मुश्किल त बहुत रिहिस फेर मोर बड़े बहिनी ह मोला कभी हार माने बर नई दिस। अहाना ह बतईन कि मोर पापा बिलासपुर शहर म भाजपा के पार्षद हे, वहू ह हमेशा मोर काम ल सराहिन अऊ मोला आगे बढ़े बर प्रेरणा दिन। में अपन काम ले अब्बड खुश हों अऊ में ह फेर अईसन फिलिम करना चाहथों जेमा मोर किरदार ह बिलकुल अलग हो अऊ ऑफ ऑफ बीट मूवी हो। फिल्म अब मोर जिनगी के अहम हिस्सा बन चुके हे।


text:
पानी बिना जग अंधियार
पानी ह जिनगी के अधार हरे। बिना पानी के कोनो जीव जन्तु अऊ पेड़ पौधा नइ रहि सके। पानी हे त सब हे, अऊ पानी नइहे त कुछु नइहे। ये संसार ह बिन पानी के नइ चल सकय। ऐकरे पाय रहिम कवि जी कहे हे –
रहिमन पानी राखिये, बिन पानी सब सून।
पानी गये ना उबरे, मोती मानुष चून।।
आज के जमाना में सबले जादा महत्व होगे हे पानी के बचत करना । पहिली के जमाना में पानी के जादा किल्लत नइ रिहिसे। नदियाँ, तरिया अऊ कुंवा मन में लबालब पानी भराय राहे। जम्मो मनखे मन तरीया, नदियां में जाये अऊ कूद-कूद के, दफोड़ – दफोड़ के डूबक – डूबक के नहा के आये।लड़का मन ह घंटा भर ले तँउरत राहय अऊ पानी भीतरी छू छुवऊला तक खेले। एकर से शरीर ल फायदा तक राहे। एक तो शरीर के ब्यायाम हो जाये अऊ दूसर जेला पानी में तँउरे बर आ जाथे ओहा पानी में कभू नइ बूड़े। आज तरिया नदिया में नहाय बर छूट गेहे तेकरे सेती आदमी मन तँउरे ल नइ सीखे हे। अउ ओकरे सेती कतको आदमी मन पानी में बूड़ के मर जथे।
नल के नवहइया मन कहां ले तँउरे ल सीखही ग? अउ कभू कभार सँऊख से टोटा भर पानी में चल देथे त उबुक चुबुक हो जाथे। आज पानी ह दिनो दिन अटात जावत हे जे नदियां, तरिया, कुंवा, बावली मन लबालब भराय राहे आज सुखावत जात हे। गांव मन मे हेण्डपम्प लगे हे ओला टेड़त-टेड़त थक जबे त एक मग्गा पानी निकलथे। नल में बिहनिया ले संझा तक लाइन लगे रहीथे। पानी के नाम से रोज लडई झगरा होवत हे।
ये सब ह हमरे गलती के कारण हरे। गांव गाँव अऊ खेत खार सब जगा आदमी मन बोर खोद डरे हे। धरती दाई के छाती ल जगा जगा छेदा कर डरे हे। पेड़ पौधा ल रात दिन काटत जात हे। बड़े बड़े कारखाना लगा के परयावरन ल परदुसित करत जात हे। एकरे सब परिनाम आय,पानी ह दिनो दिन कम होवत जात हे।
हमर देश ल नदिया के देश कहे जाथे।इंहा गंगा, जमुना, कृष्णा, कावेरी, शिवनाथ, महानदी जइसे कतको बड़े बड़े नदियां हे। फेर बड़े दुख के बात हरे के अइसन बड़े बड़े नदियां के राहत ले बोतल में पानी ल खरीद के पीये बर परत हे। कोनो ह सोचे नइ रिहिसे के हमरो देश में पानी ल खरीद के पीये बर परही। फेर आज का से का नइ होगे।
आज हमला पानी के बचत करना बहुत जरूरी होगे हे। नही ते आने वाला समय ह अऊ भयंकर हो जाही। गांव शहर में देखे बर मिलथे के कतको नल में टोटी नइ राहे। अऊ पानी ह भक्कम बोहात रहिथे। त जनता मन ला भी चाहिए कि टोटी लगा के पानी के बरबादी ल रोके। जतके पानी के बचत करबो ओतके हमला फायदा हेअऊ आने वाला पीढ़ी ह सुख से रही। ओकरे पाय कहे हे-
जल ही जीवन हे।
पानी जिनगी के अधार ए।
पानी बिना जग अंधियार हे ।
महेन्द्र देवांगन माटी
पंडरिया (कवर्धा )
छत्तीसगढ़
8602407353


text:
गाँव-गाँव ब्रॉडबैंड ,घर-घर मनखे इंटरनेट चलाही
सरकारी दफ्तर के कामबुता ऑनलाइन हो जाही
बिकसित होही भारत तय देखबे रे मोर संगवारी
हमर तिरंगा झंडा के जस ह दुनिया म लहराही|
डोकरा बबा इस्माटफोन ले मौसम के हाल बताही
पढ़इया लइका जम्मो जिग्यासा गूगल ले बूताही
जम्मो एलेक्टरानिक समान देस भीतरी बने लगही
पोट्ठ होही देस हमर,जलनकुकरा चीन के जर जाही|
पढ़े-लिखे बेरोजगार लईकामन काम-बुता पाही
कतको सुविधा घर बइठे हमर दुवारी तक आही
नई रहय झंझट कॉपी-किताब अउ गरू बस्ता के
ज़माना इस्मार्ट किलास अउ इ-बुक के आही|
परधानमंत्री बिडियो कान्फ्रेसिंग ले सब संग गोठियाही
मनखे के चिन्हारी ओखर मोबाइल नंबर बन जाही
कोनो बीमारी रहय इलाज के संसों ल झन करिहव
एक किलिक म मनचाही हस्पिटल के नम्बर
लग जाही|
ज़माना के संग-संग रेंगइया कहा कभू पछवाही जउन बिज्ञान के संग धरही जम्मो सुख ल पाही तहु होजा डिजिटल आज समे के मांग इही हे संगवारी भारत म अब डिजिटल क्रान्ति आही|
सुनिल शर्मा "नील"
थान खम्हरिया,बेमेतरा(छ.ग.)
7828937284 ,(व्हॉट्सअप)
9755554470


text:
2 Jan 2018
वो... याचक बनके आथे
तइहा समे ले ये किस्सा चले आवत हाबे के कमजोर मनला रोटहा मन दबा देथे अउ अपन सत्ता चलाथे। राजा रजवाड़ा सिराय के बाद भी आज लोगन के मन ले पीढ़ी के शोषक अउ शासक के आदत ह नइ छुटे हावय। एक आदमी ल शासन करे के तव दूसर ल शोषित होय के आदत होगे हावय। कभू-कभू तो अइसे जनाथे मानो गरीब आम जनता ल सदियों तक शोषित रेहे के सजा मिले होही।
छत्तीसगढ़ म ये बात अऊ जादा देखत म आथे के इहां आन राज के आदमी मन तको आके सेठ साहूकार हो जथे अउ छत्तीसगढ़िया मन बनिहार के बनिहार रही जाथे। इहां के लोगन मन खेती किसानी अउ रोजी-मजदूरी करइया हाबे तव आन मन अइसे समझथे के छत्तीसगढ़ पिछड़ा, अढ़हा अउ बनिहार मनके राज आए अऊ छत्तीसगढ़िया मनखे ल आसानी ले बुद्धू बनाके अपन सिक्का चलाये जा सकत हावय। असल कहे जाए तव कमजोरी छत्तीसगढ़िया मन म तको हावय, इहां घर के जोगी जोगड़ा आन गांव के सिद्ध वाला हिसाब चलत हाबे। बाहिर ले आथे तेकर बर रेहे-बसे, खाय-पिये सबोच के जोखा मड़ा देथन। ओमन हमर सिधवापन के फायदा उठावत अंगरी ल धरत-धरत मरूवा अउ टोटा ल तको अमर देथे।
याचक बनके अवइया ह जब शासक बने खातिर चुनई म आथे तव हम अपनेच बेड़ा के समारथ मनखे, जेन मन चुनई म आथे ओला संग नइ देके आन ल चुन देथन, रूपिया अउ दारू म बेचा के। उही याचक मन चुनई जीते के बाद शासक बनके हमरे मुड़ी म बइठ जथे। आज चुनई अउ नेता के परिभाषा बदल गे हावय, समाज अउ जनता के सेवा सिरिफ देखावा आए असल म जनता अउ समाज के लगाम ल थामहे बर पद म आथे। पद पाये के बाद का होथे तने ल तो सरी दुनिया देखत हाबे। आज छत्तीसगढ़ के किसान ल ओकर उपज के सही दाम नइ मिलत हाबे, छत्तीसगढ़ के महतारी भासा म पढ़ई-लिखई नइ होवथाबे। जवान लइका मन बेरोजगार किंजरत हावय, जेन ल रोजगार मिले हावय तेन ल बखत म पगार नइ मिलत हाबे। इंकर कना योजना तो गजब अकन हावय फेर कागज म।
मूल छत्तीसगढ़िया आज भी उपेक्षित हावय सिरिफ बाहरी नेता मनके सेती। येमन के नीति म छत्तीसगढ़िया मन दुबरावत हावय अउ परदेशिया मन पोक्खावत हाबे। कुछ छत्तीसगढ़िया नेता तको हावय पद म फेर कोनो फायदा के नइये, उंकर तो चलतीच नइये। संसार सोभा पद म बइठे आन मनके अंगरी म नाचने वाला नेता घलोक कोने काम के। बड़े-बड़े पद म परदेशिया अउ नाननान म छत्तीसगढ़िया, ये सब उंकरे चाल आए। नाननान गांव अउ पारा मोहल्ला के सियानी तो गांवे के मनखे मनला मिले हावय फेर राज के सियानी के गोठ करे जाये तव परदेशिया मन ही छत्तीसगढ़ ल चलावत हाबे। जेन मन ह छत्तीसगढ़ के अस्मिता अउ स्वाभिमान ल पांव तरी रऊंदे के उदीम करत हाबे।
गिनती म मुठाभर होही तेन मन सरी राज ल मुठा म बांधे राखे हावय अउ मन म जेन आवथे तेन करत हावय। हमर म तो विरोध करे के तको हिम्मत नइये काबर के हम कुछू केहे के कोशिश करबो तव मुंह ल चपक देथे, कोनो छोड़इया तको नइ मिलही। परदेशियावाद के बात करे म छत्तीसगढ़िया मन उपर केस बनाके जेल म तको ठेस देथे। जेखर सरकार हवय ओमन ल तो अऊ कुछ केहे नइ सकस, राजद्रोह के केस ठोक दिही। अब तो गुने ल होगे, कोन जनी कब छत्तीसगढ़ म छत्तीसगढ़िया शासक आही अउ परदेशिया मन भगाही?
* जयंत साहू*
Subscribe to: Post Comments (Atom)


text:
छत्तीसगढ़ी व्यंग्य
माईलोगिन मन के मुँह ह अबड़ खजुवाथे कहिथें। एकरे सेती जब देखबे तब वोमन बिन सोचे-समझे चटर-पटर करत रहिथें। हमरो पारा म एक झन अइसने चटरही हे, फेर ये चटरही ह आजकल 'कवयित्रीÓ होगे हे। बने मोठ-डाँठ हे तेकर सेती लोगन वोला 'कवयित्री धोंधो बाईÓ कहिथें। वइसे नांव तो वोकर 'मीताÓ हे, फेर 'गीताÓ ह जइसे गुरतुर नइ होवय न, वइसने 'मीताÓ ह घलो मीठ नइए। एकदम करू तेमा लीम चढ़े वाला। वइसे तो माईलोगिन होना ह अपन आप म करू-कस्सा ल मंदरस चुपर के परोसने वाली होना होथे, तेमा फेर कवयित्री लहुट जाना ह सिरिफ करू-कस्सा भर ल नहीं, भलुक जहर-महुरा ल मंदरस चुपर के परोसने वाली होना होथे।
वोला कवि सम्मेलन मन म जब ले जाए के चस्का लगे हे, तबले वोहा कवि मनला लुढ़ारे अउ ठगे के चालू कर दिए हे। एक दिन अपनेच ह मोला बतावत राहय- 'का बतावौं सर, अभी तो मोला चारों मुड़ा बगरना हे कहिके ए मन ल ठगत रहिथौं। मोर आदमी 'मेहलाबानीÓ के हावय कहिके एकर मन जगा 'जालÓ फेंकत रहिथौं। अउ जब वोकर मन के माध्यम ले एकाद-दू मंच मिलगे, अउ संग म दू-चार जगा घूमे-फिरे के खरचा ल वोमन उठा डारिन, तहाँ ले चल जा रे रोगहा तोर ले जादा मोर नांव हे कहिके दुत्कार देथौं।Ó
बाते-बात म महूँ पूछ परेंव- 'फेर मंच मन म तो आदमी के नांव ले जादा रचना अउ प्रस्तुति ह मायने रखथे न?Ó
-'कहाँ पाबे सर, आजकाल के आयोजक मन रूप-रंग अउ देंह-पाँव ल जादा देखथें। जेन जतका जादा फेशन करके रहिथे, वो वतके बड़े कवयित्री।Ó
-'अच्छा...Ó मैं बड़ा अचरज ले कहेंव।
-'हाँ सर... मैं ह तो अपन गुरु के लिखे जेन किताब हे न, उही मनला कविता बानी के ढाल लेथौं अउ मंच म उही ल मेंचका बरोबर उदक-उदक के पढ़ देथौं। अरे ददा रे... तहां ले ताली बजइया मन के का कहिबे। नाचा म परी मनला मोंजरा दे खातिर बलाए बर जइसे सीटी ऊपर सीटी पारथें न, तइसने कस चारों मुड़ा ले इसारा कर- कर के ताली बजाथें।Ó
-'अच्छा...Ó मैं अचरज ले कहेंव अउ गुने लागेंव के लोगन मन के कवि सम्मेलन के पसंद ह अइसन कब ले होगे हे। हमन जब पहिली सुने ले जावन, त अपन भाखा-संस्कृति अउ अस्मिता के बात करइया, अपन गौरवपूर्ण इतिहास के चरचा करइया मन ल 'तालीÓ के सुवाद चीखे ले मिलय। फेर अब कइसेे उल्टा होगे हे, कवयित्री मन के देंह-पाँव अउ सुंदरई म 'तालीÓ बजथे कहिथें। फेर इहू सुनथंव के 'कवि सम्मेलनÓ ह 'कवि नाचाÓ के रूप धर लिए हे। 'नाचाÓ म जइसे जोक्कड़ मन लोगन ल हंसाए बर अन्ते-तन्ते गोठियावत अउ मटकावत रहिथें, वइसने 'कवि नाचाÓ म कवि मन हा-हा, भक-भक वाला चुटकिला सुनावत रहिथें। अउ सुने ले मिलथे के 'पद्मश्रीÓ ह घलोक अइसने मनला मिल जाथे कहिके।
कवयित्री मीता उर्फ धोंधो बाई ह मोला अन्ते-तन्ते गुनत देख के, हलावत कहिस- 'सर...सर... कहाँ चल दे हस? तोला तो संपादक हे कहिथें सर, मोर कविता ल छाप देेबे का?Ó
-'कविता ल... अरे तैं कविता घलोक लिखथस... अभीच्चे तो काहत रेहेस के अपन गुरु के लिखे किताब मनला सुर म ढाल के पढ़थौं कहिके...?Ó
-'त का होगे सर... उही ल तो आजकाल कविता कहिथें। जतका झन पत्र-पत्रिका छापथें, स्मारिका निकालथें, सबो झन तो उही मनला छापथें, त तैं ह काबर नइ छापबे सर...?Ó
-'मोला दूसर मन ले कोनो लेना-देना नइए भई, के वोमन तोर 'काÓ जिनीस ल कविता मान के छापथें ते, फेर मोर जगा तो अइसन नइ चलय।Ó काहत मैं वो तीर ले आगू बढ़ गेंव।
सुशील भोले
संपर्क : 41-191, कस्टम कालोनी के सामने,
डॉ. बघेल गली, संजय नगर (टिकरापारा)
रायपुर (छ.ग.) मोबा. नं. 098269 92811


text:
अइसने आकब होथे केंद्र के चश्मा म छत्तीसगढ़ के नक्शा कुछ आन दिखत हावय। अऊ उही चश्मा ल राज सरकार ह पहिने के कोशिश करत हावय। मोदी जी के उद्बोधन म घेरीबेरी 2022 के गोठ निकलथे। किथे के देश म सबले जादा युवा मनके आबादी हावय। सब युवा मन कौशल विकास ले उद्यमी बनव। रोजगार मांगव झिन रोजगार पैदा करव। सिरतोन म जेन हिसाब ले अबही के युवा मन पढ़ई करे के बाद नौकरी के तलाश म दर-दर भटकथे उकर बर तो बनेच हे ये योजना। फेर देश के सबले जादा चाऊर, दार अउ गहंू उत्पादक राज के युवा मन उद्यमी हो जही तब का स्थिति होही अन्नपूर्णा छत्तीसगढ़ के? जिहां खेती किसानी म लोगन रमे हे उहां कारखाना अउ उद्योग के बात होवत हावय। मेक इन इंडिया, मेक इन छत्तीसगढ़ के जलसा होवत हावय। अऊ जिहा खेती के लायक भुइंया नइये उहां जैविक खेती के बात होथे। कभू-कभू तो अइसे लागथे के इहां के स्क्रिप्ट उहां अउ उहां स्क्रिप्ट इहां पढ़ागे। दार-चाऊर अउ तेल गहूं भर ले अब जिनगी के गुजारा नइ चलय। देश के अर्थव्यवस्था ल चलाये बर उद्योग घातेच जरूरी हावय, फेर छत्तीसगढ़ के उपजाऊ माटी म तो कारखाना नइ खड़ा होना चाही। परंपरागत व्यवसाय म ही नवा रोजगार के अवसर खोजे जाना चाही तब शायद हम 2022 तक पहुंच पाबो। * जयंत साहू*
10 Mar 2016
2022 तक हर आदमी उद्यमी !
तइहा समय ल सुरता करे जाए तब इहां मजदूर अउ मालिक के बीच शोषण वाला कोनो मामला नइ आवत रिहिसे। गांव के बड़का किसान घर छोटे किसान मन बनि करय। मंझोलन किसान मन सापर म काम ल उरकावय। सबो के काम एके बरोबर। तब कहां के मजदूर अउ मालिक के शोषण। हां कमजोर किसान अउ रोठ किसान के बीच फरक जरूर रिहिसे। फेर ऊंकरो बीच म कारखाना के मालिक अउ नौकर कस बेवहार नइ होवत रिहिसे। खेत म काम के बखत दाऊ अउ साऊंधिया। आन बखत म एके खटिया म चोंगी-माखुर गठय। अऊ संग म जेकर घर खेत नइ रिहिसे तिहू मन आन घर बनि कमाके अपन गुजारा कर लेवय। मजदूर अउ मालिक के खेल तो तब शुरू होइसे जब परदेशिया मन छत्तीसगढ़ आके रोजगार जमाइस अउ इहां के खेती करइया किसान मनके जमीन ल बिसाके कारखाना लगाईस। उंकरे खेत ल बिसाके उहीच मनला बनिहार बना दिस। अब हालत अइसे होगे हावय के अपने खेत म खेत मालिक बनि करत हावय। सरकार के कौशल विकास के सपना म छत्तीसगढ़ के युवा मन अपन-अपन खेती-खार ल बेंच के उद्यम लगाके व्यापारी मन जही तव कोन छत्तीसगढ़ राज ल धान के कटोरा कइही।
अइसने आकब होथे केंद्र के चश्मा म छत्तीसगढ़ के नक्शा कुछ आन दिखत हावय। अऊ उही चश्मा ल राज सरकार ह पहिने के कोशिश करत हावय। मोदी जी के उद्बोधन म घेरीबेरी 2022 के गोठ निकलथे। किथे के देश म सबले जादा युवा मनके आबादी हावय। सब युवा मन कौशल विकास ले उद्यमी बनव। रोजगार मांगव झिन रोजगार पैदा करव। सिरतोन म जेन हिसाब ले अबही के युवा मन पढ़ई करे के बाद नौकरी के तलाश म दर-दर भटकथे उकर बर तो बनेच हे ये योजना। फेर देश के सबले जादा चाऊर, दार अउ गहंू उत्पादक राज के युवा मन उद्यमी हो जही तब का स्थिति होही अन्नपूर्णा छत्तीसगढ़ के? जिहां खेती किसानी म लोगन रमे हे उहां कारखाना अउ उद्योग के बात होवत हावय। मेक इन इंडिया, मेक इन छत्तीसगढ़ के जलसा होवत हावय। अऊ जिहा खेती के लायक भुइंया नइये उहां जैविक खेती के बात होथे। कभू-कभू तो अइसे लागथे के इहां के स्क्रिप्ट उहां अउ उहां स्क्रिप्ट इहां पढ़ागे। दार-चाऊर अउ तेल गहूं भर ले अब जिनगी के गुजारा नइ चलय। देश के अर्थव्यवस्था ल चलाये बर उद्योग घातेच जरूरी हावय, फेर छत्तीसगढ़ के उपजाऊ माटी म तो कारखाना नइ खड़ा होना चाही। परंपरागत व्यवसाय म ही नवा रोजगार के अवसर खोजे जाना चाही तब शायद हम 2022 तक पहुंच पाबो। * जयंत साहू*
अइसने आकब होथे केंद्र के चश्मा म छत्तीसगढ़ के नक्शा कुछ आन दिखत हावय। अऊ उही चश्मा ल राज सरकार ह पहिने के कोशिश करत हावय। मोदी जी के उद्बोधन म घेरीबेरी 2022 के गोठ निकलथे। किथे के देश म सबले जादा युवा मनके आबादी हावय। सब युवा मन कौशल विकास ले उद्यमी बनव। रोजगार मांगव झिन रोजगार पैदा करव। सिरतोन म जेन हिसाब ले अबही के युवा मन पढ़ई करे के बाद नौकरी के तलाश म दर-दर भटकथे उकर बर तो बनेच हे ये योजना। फेर देश के सबले जादा चाऊर, दार अउ गहंू उत्पादक राज के युवा मन उद्यमी हो जही तब का स्थिति होही अन्नपूर्णा छत्तीसगढ़ के? जिहां खेती किसानी म लोगन रमे हे उहां कारखाना अउ उद्योग के बात होवत हावय। मेक इन इंडिया, मेक इन छत्तीसगढ़ के जलसा होवत हावय। अऊ जिहा खेती के लायक भुइंया नइये उहां जैविक खेती के बात होथे। कभू-कभू तो अइसे लागथे के इहां के स्क्रिप्ट उहां अउ उहां स्क्रिप्ट इहां पढ़ागे। दार-चाऊर अउ तेल गहूं भर ले अब जिनगी के गुजारा नइ चलय। देश के अर्थव्यवस्था ल चलाये बर उद्योग घातेच जरूरी हावय, फेर छत्तीसगढ़ के उपजाऊ माटी म तो कारखाना नइ खड़ा होना चाही। परंपरागत व्यवसाय म ही नवा रोजगार के अवसर खोजे जाना चाही तब शायद हम 2022 तक पहुंच पाबो। * जयंत साहू*
JAYANT SAHU
DUNDA, RAIPUR CG
9826753304,
Subscribe to: Post Comments (Atom)


text:
9 Sep 2016
तिहरहा खरचा ले कोठी सिहरगे
एक तिहार के सगा झरन नइ पाये के ठउका दुसर तिहार लकठा जथे। अभी भइगे ओरी-ओरी तिहारे मनई चलत हाबे। काम बुता कहुं जाए तिहार मनाना जरूरी होगे हावय काबर के परोसी मनावत हावय। तिहार मनई म तो हमर छत्तीसगढ़ अऊ सबले अउवल होगे हाबे। हरेक पाख म एक ठिन तिहार धमक जथे। आज तो खरचा के गोठ करेच बर परही भले लोगन गंगु तेली काहय। थइली भरन नइ पावे खरचा पहिलिच ले, लागथे इही सब खरचा उठाये बर सियान मन बड़े-बड़े कोठी बनाये हाबे। पाख-पाख म तिहार तभो ले लोगन म भारी उच्छाह हाबे। आन काम बर एकात कन कंझाही, काय घेरी-बेरी किके। फेर तिहार बर थोरको नइ असकटावे। ये तिहार ओ तिहार ह बपरी माईलोगिन मन ला जियानथे अऊ बपरा कोठी ल। आदमी का एक दिन के तिहार ल तको हफ्ताभर मान देथे। यहू बात वाजिब हावय के इही तिहार मन तो हमर पहिचान आए। परब ले ही लोकांचल ह अलग चिन्हारी पाथे, आन प्रदेश के आगू हमर नाक ल ऊंचा करथे। सब कना हमन अपन लोक संस्कृति अउ परंपरा के डिंग मारथन। होली ले हरेली तक कुद-कुद के खायेच बर तो शायद कोठी ल भरे रिथे जांगर टोर मेहनत करके। कृषि प्रधान अंचल म खेती ले जुरे परब मन बेरा-बेरा म आके मेहनत करइया के जांगर ल सुकून देथे अउ इही बहाना नता रिस्तेदार ले मेल-मुलाकात तको होथे। इही पाके हम तिहार मनाये के कदापि विरोध नइ करन फेर लोगन आज जोन तिहार के ओढ़र म बाजार के संस्कृति ल आत्मसात कारत हाबे ओकर विरोध करना जरूरी हावय। तइहा म हमर सियान मन तको तिहार मनात रिहिन फेर अतेक देखावा नइ रिहिसे। सादगी ले सुंदर परंपरा के निर्वाह करय। आजकल के परब-तिहार के जोश अउ उंमग सिरिफ एक दिखावा होगे हाबे। लोक परब म पूरा-पूरा बाजार के कब्जा होवथाबे इही पाके अब लोक ह विलोप होके 'बजरहा परबÓ के रूप ले डारे हवय। तीज-तिहार के गढ़ कहे जाने वाला छत्तीसगढ़ के 'बजरहा परबÓ के फायदा बाजार ह उठावत हाबे। तइहा के सियान मनके तिहार जोंगे के पै आन रिहिसे। अब बैपारी मन तय करथे तिहार के मरम ला, कोन से तिहार म का करना चाही? कइसे मनाये ले देवता परसन होथे अउ कोन मुहरत म खरीदारी करना चाही। एक बैपारी ह दुकान के बिक्री ल देख के तिहार के रौनक ल बताथे के तिहार कइसे बुलकिस। बैपारी मन अपन फायदा बर लोक परंपरा के मुह ल मोड़ दिस। आज बाजार म जाके देखे जाव तव जेन मन छत्तीसगढ़िया मनके संस्कृति अउ परब के जिनिस के दुकान सजाये हाबे ओमन स्वयं आन राज के संस्कृति ल मानथे। छैमसी परब के संस्कृति ल मानने वाले मन कइसे पाख-पाख म तिहार मनइये के ढोंग करत परे के कोठी उरकावत हावय। एक घड़ी चेत करके देखव तो के हमन तो तिहार मनई म फदके हाबन तव फेर जेन आदमी मन दुकान खोले बइठे हाबे तेन मन कोने? हां ठउका चिनहे ओमन बैपारी आए। अब बैपारी के केहे मुताबिक तिहार मनाना हे या जुन्ना सियान के मुताबिक येला लोगन ल सोचना हाबे। हम कंजुसई अउ खरचा म कटौती के गोठ नइ करत हाबन काबर के छत्तीसगढ़िया मन करा तो अनधन के भंडार भरे हवय। मेहनत करइया के जांगर जिंदाबाद, बउरे ले बटलोही के पेंदी खियाथे फेर हमन तो कोठी-डोली वाले आन। सिरिफ फोकट के देखावा ले दुरिहा रहना हाबे, अपन संस्कृति अउ परंपरा ले परब मनाना हाबे बिना काकरो नकल करें।
* जयंत साहू*
JAYANT SAHU
-DUNDA, RAIPUR CG-492015
jayantsahu9@gmail.com
9826753304
Subscribe to: Post Comments (Atom)


text:
छॉलीवुड समाचारताजा समाचार
छत्तीसगढ़िया अउ छत्तीसगढ़ी भाखा ऊपर होवइया लूट अउ शोषण ल उजागर करहि जोहार छत्तीसगढ़
इहां के मनखे मन के उपेक्षा करके बाहरी मनखे मन ल आगू करेके पीड़ा ल दरसाय जाही फिलम म
रायपुर। आरजे इंटरटेनमेन्ट वर्ल्ड बैनर तले छत्तीसगढ़ी फिलम ”जोहार छत्तीसगढ़ ” के निरमान करे जाथ हे। ये फिलम ह छत्तीसगढ़ी क्रांति सेना के ऊपर आधारित हे, येमा छत्तीसगढ़िया और छत्तीसगढ़ी भाखा के उपर होवइया शोषण व लूट ल सिनेमा के माध्यम ले उजागर करे जाही। अउ इहां के मनखे मन के उपेक्षा कर बाहरी मनखे मन ल आगू करे के पीड़ा ल दरसाए जाही।
ये फिलम ह लोगन मन एक सारथक संदेश देही कि छत्तीसग़ढ़िया और छत्तीसगढ़ी भाखा के उपेक्षा कर के आगू नहीं बढ़े जा सकय। फिलम के प्रोड्यूसर राज साहू हे, अउ निर्देसक , लेखक व गीतकार देवेन्द्र जांगड़े हे। कलाकार म देवेन्द्र जांगड़े (तहलका मोर नाव के फेम) , हीरोइन सिखा चितंबरे (लैला टिप टॉप छैला अंगूठा छाप, माया 2 जइसे अब्बड़ अकन सुपर हिट मूवी के हीरोइन) अउ येखर अलावा राजू साहू घलो हे जेखर ये पहिली फिलम होही। उंखर अपोजिट म बी ए सेकंड ईयर के हीरोइन सोनाली सहारे हवय।फिलम के संगीत तय्यार करही सूरज महनांद ह। फिलम के सहनिर्देसक दीपक आदित्या हवय। प्रोडक्सन टीम म रोसन, सिखर,योगेस, विपिन, मनीस मन सामिल हे।
ये फिलम के सूटिंग शुकरवार के सुरू होइस हे जेमा पहुंना के रुप म अमित बघेल , छत्तीसगढ़िया क्रांति सेना प्रदेस अध्यक्छ ,डॉक्टर अजय यादव छत्तीसगढ़िया क्रांति सेना प्रदेस उपाध्यक्छ, मोहन सुन्दरानी फेमस निर्माता निर्देशक , डॉक्टर अजय सहाय अउ रामगुलाम ठाकुर हाजिर रहिन हे।


text:
पंचायत प्रतिनिधि मन ह सुनिन देश के प्रधानमंत्री के सम्बोधन : ग्राम पंचायत अउ गांव स्वच्छ, सुन्दर अउ शिक्षित बनय – गृहमंत्री
बलरामपुर 24 अप्रैल 2018। प्रजातंत्र म पंचायत ल अधिकार हे कि गांव के विकास जनता के फायदा बर होवय अऊ हर एक गांव ल स्वच्छ, सुन्दर अउर शिक्षित बनाए के जिम्मेदारी सब पंचायत प्रतिनिधि मन के होनी चाही। ये विचार प्रदेश के गृह, जेल अउ लोक स्वास्थ्य यांत्रिकी मंत्री श्री रामसेवक पैकरा ह आज राष्ट्रीय पंचायत दिवस के अवसर म व्यक्त करिन। कार्यक्रम म अपन पंचायत म शत्-प्रतिशत प्रधानमंत्री आवास निर्माण करइया सरपंच मन ल सम्मानित करिन।
जिला मुख्यालय बलरामपुर के डी.पी.आर.सी. भवन म 24 अप्रैल के दिन राष्ट्रीय पंचायत दिवस मनाए गीस। ए अवसर म प्रदेश के गृह, जेल अउ लोक स्वास्थ्य यांत्रिकी मंत्री श्री रामसेवक पैकरा ह कहिन कि आम जनता के जीवन म बदलाव कइसे आथे? हम देखत हवन के अशिक्षा के कारण हमर विकास रूके हे। देश के पहिली प्रधानमंत्री श्री अटल बिहारी बाजपेई ह छत्तीसगढ़ राज्य के निर्माण करिस, तब ले छत्तीसगढ़ प्रदेश के विकास तेजी ले होवत हे। पूर्व प्रधानमंत्री ह प्रधानमंत्री ग्राम सड़क योजना बनाके ग्रामीण बसाहट ल पक्का सड़क ले जोरे के अद्भूत काम करिस। गृहमंत्री ह कहिन कि गांव के मूलभूत विकास म पेयजल हमर सर्वोच्च प्राथमिकता होना चाही। एखर संग गांव ह सुन्दर, स्वच्छ अउ शिक्षित कइसे बने, ए खातिर काम करे के जरूरत हे अउ बजट के उपलब्धता के आधार म काम कराना हे। उमन कहिन कि कोनो पंचायत के अन्दर रहइया पात्र अउ जरूरतमंद मनखे ल शासन के जन कल्याणकारी योजना के लाभ दिलाना, महिला स्व सहायता समूह मन ल कम ब्याज म ऋण देवाके ओ मन ल आत्मनिर्भर बनाना अउ गांव के पढ़े-लिखे शिक्षित बेरोजगार मन ल कौशल प्रशिक्षण देवाके खुद के रोजगार अउ व्यवसाय स्थापित करके आत्मनिर्भर बनाना हे। गृहमंत्री ह राष्ट्रीय पंचायत दिवस के अवसर म देश के प्रधानमंत्री श्री नरेन्द्र मोदी कोति ले देश के जनता के सम्बोधन के संबंध म जानकरी दीन अऊ 2022 तक किसान मन के आय दुगुना करे बर गन्ना अउ लाभदायक फसल लेहे बात करिन।


text:
छॉलीवुड समाचारबायोग्राफी
जेखर लोकगीत ल सुनके, चारों मुड़ा बगर जथे माटी के खुशबु
कोकिल कंठ वाली मोक्षदा के जीवन के कहानी जेखर अब परिचय हे पद्मश्री ममता चन्द्राकर
दिलीप साहू के रिपोर्ट ….
जय जोहार. जेखर गीत अऊ लोकगीत म जम्मो छत्तीसगढ़ समाहित हे, जेखर मौजू़दगी ले जम्मो छत्तीसगढ़ गौरान्वित हे। अईसने एक शख्सियत हे जेखर नाव स्वर कोकिला पद्मश्री ममता चंद्राकर हे। छत्तीसगढ़ महतारी के आरूग छांव म बईठके अपन स्वर लहरी ले प्रदेश के जन-मन ल श्रृंगारित करईया ऐ कला के साधक ह छत्तीसगढ़ के पहचान बन गे हे। एमन अपन लोकगीत के माध्यम ले छत्तीसगढ़ के सांस्कृतिक रस गंगा ल अपन कंठ लहरी म बगराके जन-मन के पोर-पोर ल आनंदित कर दे हे।
ममता चन्द्राकर के जनम 3 दिसंबर 1958 के लोक कलाकर दाऊ महासिंह चंद्राकर अऊ माता गया बाई के तीसर संतान के रुप म होईस। पद्मश्री ममता ह बताथे कि जनम के समय ले ओ ह दुबर पातर रिहिस। जब ओमन ह स्कूल म दाखिल होईस त ओखर नाव ममता ले बदल के मोक्षदा रख दे रिहिस। आज तक ऐ नाम पर रिकार्ड म चलत हे, लेकिन पूरा दुनिया ओमल ल ममता चंद्राकर के नाव ले जानथे।
कक्षा दूसरी ले लग गे संगीत के सेवा म
ममता के प्रारंभिक पढ़ाई शनिचरी बाजार दुर्ग के नरेरा स्कूल हे होहे। इहां तीसरी तक के पढ़ाई करे के बाद चौथी अऊ पांचवीं कक्षा के पढ़ाई बैथड स्कूल म होईस। प्रायमरी के बाद आदर्श स्कूल केलाबाड़ी म आगे के पढ़ाई ल करिन। इहां मैट्रिक के शिक्षा ल ग्रहण करिन। पढ़ाई-लिखाई के संगे-संग दूसरी कक्षा ले ही ममता ह संगीत क्लास जाना शुरू दे रिहिन। ओमन अनुपम संगीत समिति दुर्ग म संगीत शिक्षक जगदीश देवांगन ले शिक्षा लेत रिहिन। ऐ सिलसिला ह कक्षा आठवीं तक चलिस। एक बार संगीत क्लास छोड़के संगवारी मन संग खेले बर जाए के बाद अनुशासन प्रिय पिता दाऊ महासिंह चन्द्राकर ले अब्बड डांट घलो खाए रिहिन। इही ऐखर जिनगी भर के एक सीख रहिस जेन ह आज ओला ऐ मुकाम म ला के खड़े कर दे हे।
नींद ले उठके सुनाईस गाना
शहर म जब जब कोनों नामी कलाकार आतिस त ममता के पिता दाऊ जी ओमन ल घर म न्यौता जरूर देतिस। संगे-संग ओखर सामने ममता ल गाना सुनाए बर जिद करतिस। साल 1975 म एक कार्यक्रम के सिलसिला म मशहूर तबला वादक निजामुद्दीन खां के दुर्ग आना होईस। तब ममता ह 17 बरस के रिहिन। खां साहब के कार्यक्रम ह रात म एक बजे खत्म होईस। ऐखर बाद खां साहब दाऊजी के घर आईन। तब ममता ह गहरा नींद म रिहिन। दाऊ जी ओमन ल नींद ले उठाके खां साहब के आगू गाना गाए के पेशकश करिन। नींद म ममता ल थोड़ा देर तक तो कुछु समझ म नई आईस कि अतेक रात के गाना गाए बर काबर कहत हे। लेकिन पिता के आदेश रिहिस ऐखर सती बे-मन ले गाना सुनाईन। ममता ह खां साहब तीन गाना सुनाईन। ऐमा उपहार फिलिम के गाना “सूनी रे नगरिय“, अभिमान के “पिया बिना पिया बिन“ अऊ “ये कैसा सुर मंदिर है‘ शामिल रिहिस। जईसे ही ममता के गाना खतम होईस खां साहब के मुंह ले ओ वक्त एके शब्द निकलिस वो हरे वाह,,,, । एखर बाद ओमन ह कहे रिहिन के ऐ लड़की ह अब्बड़ आगे जाहि। अईसने एक बार तबला वादक काले खां साहब घलो दुर्ग आए रिहिन, तभो ममता ह ओमन ल नींद ले उठके गाना सुनाए रिहिन।
संगीत के पहिली पड़ाव लोक कला मंच के सोनहा बिहान
ममता चन्द्राकर ह 9 के छोटे उम्र ले मंच म गाना शुरू दे रिहिन। ओ समय के लोकप्रिय कला मंच चंदैनी गोंदा म अवसर नई मिले के बाद पिता दाऊजी ह साल 1974 म खुद के लोककला पार्टी बनाईस, जेखर नाव सोनहा बिहान रखे गिस। ऐ नाव डॉ. नरेंद्र देव वर्मा के किताब “सुबह की तलाश‘ के छत्तीसगढ़ी अनुवाद हे। इहें ले ममता के रुप म छत्तीसगढ़ के स्वर-कोकिला के उदय होईस। सोनहा बिहान म करीब 40 सदस्य रिहिस। ऐमा प्रमुख रहिन केदार यादव, मदन निषाद, गुलाब बाई, प्रमोद शर्मा, साधना यादव, प्रीतम साहू, सत्यमूर्ति देवांगन, मुकुंद कौशल, प्रमिला चंद्राकर (ममता की बहन), बसंती, माया, लक्ष्मण चंद्राकर अऊ दीपक चंद्राकर शामिल रिहिन। सोनहा बिहान के पहिली शो 7 मार्च 1974 के ग्राम ओटेबंद म होए रिहिस। ऐ शो के शुभारंभ- अरपा पैरी के धार महानदी हे अपार जईसे आज के लोकप्रिय गाना ले होए रिहिस। ऐ गाना ल खुद ममता गाए रिहिन। ऐमा सुआ, ददरिया घलो पेश करे जाए। शो म ममता के गायन जईसे शुरू होए दर्शक मन के खुशी के कोनों ठिकाना नई रहय। अपन खासियत अऊ विशेष अंदाज के सति ऐ संस्था ह दिनोंदिन लोकप्रियता के शिखर म चढ़त गिस। 27 अगस्त 1997 म ममता के पिताजी दाऊ महासिंह चंद्राकर के देहावसान हो गे अऊ सोनहा बिहान घलो ओखर संगे संग अस्तांचल म विलीन हो गे, लेकिन दाऊ जी के होनहार सुपुत्री ह ओ स्वर्णिम किरण ल आलोकिक रखे बर लगातार प्रयत्नशील हे।
प्रेम चंद्राकर से विवाह
पद्मश्री ममता चन्द्राकर अऊ प्रेम चंद्राकर के बीच जान पहचान सोनहा बिहान के दौरान होईस, जेन ह आगे चलके 12 मार्च 1986 विवाह के बंधन म बदल गे। एखर पीछे एक रोचक कहानी घलो हे। दरअसल प्रेम चंद्राकर मूलत: पाटन ब्लॉक के गुढ़यारी गांव के रहवईया ऐ। उहें ले मैट्रिक तक पढ़ाई करे के बाद 1976 म कॉलेज के पढ़ाई बर अपन बड़ी मां इहां दुर्ग आगे। जिहां साइंस कॉलेज दुर्ग म एडमिशन लिन फेर एक साल बाद ओखर रुचि विज्ञान विषय म नई होईस, एखर सति ओ ह भिलाई के कल्याण कॉलेज म कॉम के पढ़ाई करे बर लग गे। प्रेम के बड़े मम्मी के बेटा लक्ष्मण चंद्राकर घलो ममता के संस्था सोनहा बिहान ले जुड़े रिहिस। अईसे में ममता अऊ ओखर परिवार के आना-जाना लगे रहय। ममता के घर तब मीलपारा म रिहिन, जबकि प्रेम उहां ले 6 किलोमीटर दूर रहत रिहिन। एक बार सोनहा बिहान के शो मनेंद्रगढ़ म होईस, एखर बर कलाकार मन ल इकट्ठा करे के जिम्मेदारी प्रेम ल दे गे रिहिस। ऐ जिम्मेदारी ल ओमन ह बखूबी निभाईन। एखर बाद प्रेम नियमित रूप ले संस्था बर काम करे बर लग गे। कार्यक्रम के दौरान दुनों के बीच अच्छा जान पहचान हो गे अऊ परिवार वाला मन ह राजी खुशी दुनों ल विवाह बंधन म बांध दिन। शादी दुर्ग म ही एक सादा समारोह म होईस।
शुरुआत में नौकरी बनी बाधक
सोनहा बिहान के कुछ शो के बादेच ले ममता ह मशहूर हो गे रिहिन। प्रदेशभर के लोगन मन ओला एक बेहतर लोक गायक के तौर म जाने ल लग गे रिहिन। इही बीच 1983 म रायपुर आकाशवाणी म कार्यक्रम अधिकारी के रूप म ओखर नौकरी लग गे। नौकरी के बाद ममता मेर समय नई बच पाए कि कोनों शो कर ले। प्रशासनिक कामबूता म ही अधिकांश समय निकल जात रिहिस। कोनों तरह ले थोड़ा समय निकाल के ममता स्टेज म परफार्म करे। 1986 में विवाह के कुछ महीने बाद दाऊ मंदरा जी के याद म लखौली गांव में एक भव्य कार्यक्रम होवईया रिहिस। आयोजक मन सप्ताहभर पहिली ले कार्यक्रम म गाए बर आमंत्रित करे रिहिन। फेर कार्यक्रम के ठीक एक दिन पहिली ऑफिस ले ऐ शो बर परमिशन नई मिलिस। ऐ घटना ले ममता ल गहरा आघात लगिस, जेखर बाद ओमन ह रियाज बंद कर दिस। इही 6 साल के वक्त रिहिस जेन ह ममता के जीवन म घुटन भरे रिहिस।
एलबम ले फेर होईस संगीत म वापसी
10 जनवरी 1992 म सालीमार कैसेट कंपनी के मालिक ताराभाई के ममता मेर फोन आईस। जेन ह ममता के संग मिलके एक ऑडियो कैसेट बनाए के पेशकश करे रिहिन। ऐ उही ताराभाई हरे जेन ह ममता के कठिनाई भरे दौर म गाना गाए के प्रस्ताव ल रखे रिहिन। ऐ प्रस्ताव ल ममता ह स्वीकार कर लीन अऊ ओडिशा के कटक म 24 गाना के रिकार्डिंग घलो हो गे। ऐमे ले 22 गाना अईसे रिहिन जेमा ममता ह सुबह ले लेके रात तक लगातार रिकॉर्डिंग करिन। जम्मो गाना बाजार म तीन कैसेट के रूप म आगे। ऐमा पहिली कैसेट- ममता के मया, दूसरा- चिनहा अऊ तीसरा-सुरता रिहिस। तीनों एलबम ल अईसे प्रसिद्धि मिलिस कि ममता के गाना छत्तीसगढ़ के हर कोना म बाजे ले लग गे। संगे-संग ऑडियो एलबम के दुनिया म ओमन स्टार बन गे। एखर बाद जसगीत, बिहाव गीत, संगवारी, पइरी के संग लगभग दर्जनभर एलबम मार्केट म आगे। ममता के इही प्रसिद्धि ल देखके सुंदरानी विडियो वर्ल्ड अऊ केके कैसेट कंपनी घलो ओमन ल लेके एलबम बनाए बर लग गे।
अपना अंचल घलो बनिस मील के पथरा
ममता चंद्राकर ह रायपुर दूरदर्शन म “अपना अंचल‘ नाव ले एक स्पांसर कार्यक्रम शुरू करिस। जेन ह तब संझा साढ़े 5 बजे प्रसारित होत रिहिस। ऐमा ममता जम्मो ऑडियो एलबम ल पिक्चराइज करके दिखाए जात रिहिस। ऐ कार्यक्रम ह लगातार 2 साल ले चलिस। तब के दौर म ऐ कार्यक्रम ह पॉपुलेरिटी के हर मुकाम ल हासिल कर ले रिहिस। जईसे कार्यक्रम के समय होए लोगन मन टीवी के सामने बईठ जात रिहिन। इही बीच म दूरदर्शन म ममता के नवा एलबम- लोकरंजनी घलो आ गे। ममता के गाए गीत- तोर मन कइसे लागे राजा.. लोगन मन के जुबान म चढ़ गे। ऐ गाना के शूटिंग ममता के वल्लभनगर निवास म होए रिहिस।
छत्तीसगढ़ी फिलिम म गीत-गायन
नवंबर 2000 म छत्तीसगढ़ राज्य के अस्तित्व म आए के बाद छत्तीसगढ़ी फिलिम के बाढ़ आ गे। ममता ल पहिली फिलिम म ब्रेक प्रेम चंद्राकर निर्देशित- मया दे दे मया ले ले से मिलिस। वर्ष 2001 म ऐ फिलिम ह रिलीज होईस जेन ल काफी सराहे गे रिहिन। ममता ह ऐ फिलिम के लगभग सबो गाना ल गाए रिहिस। ऐमा तोर मन कइसे लागे गाना ल घलो शामिल करे गे रिहिन। संस्कृति विभाग ह छत्तीसगढ़ी फिल्म सिने अवार्ड कार्यक्रम आयोजित करिस। जेमा ममता ल बेस्ट सिंगर के अवार्ड ले नवाजे गिस। एखर बाद ममता लगातार फिलिम म पार्श्व गायन करे बर लग गे। ऐमा प्रमुख हे- परदेशी के मया, तोर मया के मारे, रघुबीर, मया दे दे मयारू, माटी के लाल, बैरी के मया, सजना मोर आदि। मया दे दे मयारू के गाना- सास गारी देथे गाना ह खासा मशहूर होईस। ममता के आवाज म आज भी खनक अऊ जादू मौजूद हे।
अभिनय कला म घलो हे माहिर
कम मनखे ल जानकारी होही कि ममता एक अच्छी अदाकारा घलो हे। ऐ बात के खुलासा तब होईस जब ओमन- क्षितिज रंग शिविर दुर्ग द्वारा मंचित नाटक- अंधेरे के उस पार म अभिनय करे रिहिन। भिलाई के नेहरू सांस्कृतिक सदन सेक्टर-1 में ऐ नाटक के मंचन करे गे रिहिस। बात 1 जुलाई 1971 के हरे। रामहृदय तिवारी ऐ नाटक के निर्देशक रिहिस। नाटक म ओमन ह भूमिका निभाए रिहिन। विनायक अग्रवाल नायक के भूमिका म रिहिन। नाटक में नायक पढ़े-लिखे अऊ समझदार रिहिन। ओ ह अपन गांव ल अपन कर्मक्षेत्र माने। नायिका घलो हर कदम म ओखर साथ खड़े रहय। नाटक म एक जसगीत घलो रिहिस, जेन ल स्वयं ममता ह गाए रिहिन। नाटक सफल रहिस अऊ ममता के खूब तारीफ घलो होईस। ऐ नाटक के बाद ओमन ल अभिनय के कई ठन प्रस्ताव घलो मिलिस, जेन ल ममता ह विनम्रता पूर्वक ठुकरा दिस।
अवार्ड व सम्मान
- 1984 में आकाशवाणी वार्षिक प्रतियोगिता म अखिल भारतीय स्तर म मेरिट सर्टिफिकेट।
- 2002-03 म टेलीफोन ले बातचीत करके रिकार्ड कर पारंपरिक छत्तीगसढ़ी गीत के एक घंटा के प्रसारण वाईस ऑफ अमेरिका ले।
- 2004 में रामचंद्र देशमुख सम्मान, भिलाई।
- बिलासा लोकमंच द्वारा बिलासा सम्मान
- भिलाई इस्पात संयंत्र द्वारा आयोजित लोककला महोत्सव म दाऊ रामचंद्र देशमुख सम्मान।
- छत्तीसगढ़ फिल्म अवार्ड म दू बार लगातार श्रेष्ठ पार्श्व गायिका के पुरस्कार। मया दे दे मया ले ले अऊ परदेशी के मया बर।
- छत्तीसगढ़ी लोक कला एवं साहित्य विकास उन्नयन मंच भाटापारा द्वारा सम्मानित।
- 2008 म बिसाहू दास महंत संस्थान द्वारा राजीव गांधी विशेष सम्मान राज्यपाल द्वारा।
- 2012 में दाऊ मंदिराजी सम्मान, छत्तीसगढ़ शासन द्वारा।
- 2104 में डी.लिट मानद उपाधि, इंदिरा कला संगीत विश्वविद्यालय खैरागढ़ द्वारा।
- 2014 में छत्तीसगढ़ रत्न सम्मान, पं.रविशंकर शुक्ल विश्वविद्यालय रायपुर द्वारा।
- 2016 में पद्मश्री सम्मान भारत सरकार द्वारा।


text:
छत्तीसगढ़ी भासा ह व्याकरण के दृष्टि ले गजब समृद्ध हवय। 1885 म हीरालाल चन्नाहू ह छत्तीसगढ़ी व्याकरण के सिरजन करिन जेकर अंग्रेजी भासा म अनुवाद तको होवय रिहिसे। इही कृति खातिर हीरालाल जी ल कलकत्ता के एक संस्था कोति ले 1890 म काव्योपाध्याय सम्मान ले विभूषित करे गे रिहिस। तब ले अब तक छत्तीसगढ़ी ह देवनागरी लिपि म लिखे अउ पढ़े जावथाबे। अभिव्यक्ति के माध्यम म मौखिक परंपरा ह छत्तीसगढ़ म जादा सजोर होय हाबे। मौखिक या वाचिक परंपरा ह संस्कृति के सरेखा के अभिन्न अंग होथे। जेन लोक समुदाय ह लिखित भाषा के प्रयोग नइ करय ओकर सांस्कृतिक आधार कथा, गाथा, गीत, भजन, नाचा, प्रहसन अउ हाना आदि ह होथे। छत्तीसगढ़ म जब हम वाचिक परंपरा के बात करथन तब हमन ल लोकनाट्य नाचा ह सबले जादा कारगर दिखथे, हम नाचा ल लोक संस्कृति के ध्वज वाहक कही सकथन।
लोक कथा के बात करे जाए जो ये हा हमर सांस्कृतिक दर्पण आए जेन ह नवा पीढ़ी ल कथा के काल अउ समय के माध्यम ले ओ बखत के संस्कृति अउ परंपरा ल लोक म संरक्षित राखे के बुता करथे। अइसने पंडवानी, भरथरी, चंदैनी, नाचा, देवार गीत, बांस गीत आदि मन अपन गायन शैली म तइहा ल वर्तमान म देखाय के जबर उदिम करथे। इही रकम ले छत्तीसगढ़ के पारंपरिक लोक गीत जइसे करमा, ददरिया, पंथी, सोहर, फाग, बिहाव गीत, गौरा गीत, जसगीत, सुवा, निर्गुणी भजन आदि ह लोककाव्य लोक-जीवन के हर्ष-विषाद, आस-विश्वास, आमोद-प्रमोद, रीति-नीति, श्रद्धा-भक्ति अउ राग-विराग के भाव ल अत्यंत सहजता ले जीवंत करथे।
वाचिक परम्परा ल समृद्ध बनाये म हाना के गजब योगदान हावय। हाना ह छत्तीसगढ़ के लोक-जीवन के नीति शास्त्र आए, जेन म कम से कम शब्द म बहुत ठोस अउ बड़े ले बड़े बात ल कहे के क्षमता होथे या ये काहन के गागर म सागर भरे के काम हाना म होथे। येकर कोनो लेखक या सर्जक नइ होवय लोगन गोठबात करते-करत टप ले कही परथे आन के ओढ़र म आन ल। लोक-जीवन म अनुभव के बल म ही लोकोक्ति या हाना बनथे। इहा ये बात जरूरी नइये कि कहने वाला या जेखर बर कहे जावथे ओमन कोनो भासा विद्धान होय। समे म बात के लाइन म लोगन अकरस ले कहीं परथे जेला सुनइया मन समझ तको जाथे। छत्तीसगढ़ म हजारों हाना प्रचलित हावय अउ कोन हाना ल कब कोन ह बनाये होही येकर कल्पना करना असंभव हवय।
छत्तीसगढ़ी म हाना ह आम बोलचाल के सबो विषय म प्रयोग म आथे। फेर सरी छत्तीसगढ़ म गांव के संस्कृति रचे बसे हावय ये पायके अइसे कही सकथन के गांव के रहन-सहन अउ रीति रिवाज ल लेके गजब अकन हाना केहे गे हावय। जेकर मरम ल ओरी-ओरी फरियात जाबो।
मेहनत कस छत्तीसगढ़िया मन भाग्य म बिसवास नइ करय बल्कि अपन करम म भरोसा करथे। लोगन जानथे कि बने काम करबे त बने फल मिलबे करही, काम ले अजिरन होके भाग्य ल कोसना बेकार बिरथा होथे। तभे तो सियान मन केहे हाबे- ''चलनी म दूध दूहै, करम म दोस दवै।'' सीख अउ संदेश ले भरे ये हाना ल सुन के एक बात अऊ केहे जा सकतथे के छत्तीसगढ़ी हाना म लोक म उपयोग होवइया जिनिस मनके बड़ सुग्घर ढंग ले प्रयोग करे गे हावय जेखर से कोनो कम बुद्धि के मनखे तको आसानी ले समझ जाही। चलनी के उपयोग ह चाउर चाले म होथे अउ ओहा पूरा छेदा-छेदा रइथे तेन पाके कोनो जिनिस ल भरे नइ जा सकय। जब ओमा दूध दूहै के बात होवथे तव ये गुने के बात आये के दुध ह भला ओमा कइसे भराही, अब ये मउका म दुहइया हा अपन भाग्य ल दोस देही तब का फइदा। बल्कि ओ जगह अपन काम के शैली ल बदलही या फेर बने असन दुहना के उपयोग करे म लाभ होही।
कोनो भी समाज के बात होवय सब अपन-अपन अहम म जीथे वो किथे मोर बने, ए किथे मोर बने। कतकोन मन अपन ल बने कहाय बर आन के कमजोरी ल उजागर करथे। अइसन मन बर छत्तीसगढ़ी म हाना केहे गे हावय- ''अपन ला तोपै, पर के ला उघारै।'' ये हाना म बिगर कोनो लारी-लग्गा के सोज्झे अपने बात ल केहे गे हावय।
कतकोन अइसन आदमी घलोक होथे जेन मन जीवन म बने कारज करिन या गिनहा ये बात ल काखरो आगू म कहे ले बुरा मन जथे या नाराज हो जथे। वइमन मनखे ल हाना म केहे हावय-''करनी दिखै, मरनी के बेरा।'' ये हाना म हास्य घलोक हावय अउ संग म तीखा व्यंग्य तको करे गे हावय। जिनगी भर आदमी अपन काम के सही गलत के पै ल नइ देखै ओला भगवान देखा देथे आखरी बेरा म।
छत्तीसगढ़ म अधिकांश लोगन मन खेती किसानी म बुता करके अपन जीवन यापन करथे। परिवार के सबो सदस्य मन जुरमिल के काम ल उरकाथे। अउ जेन लइका ह काम ल छोड़के येती-ओती भागथे तिकर बर हाना केहे हावय-''काम बुता बर जांगर नहीं, दउरी बर बजरंगा।'' ये हाना म दउरी के बड़ सुग्घर उपयोग होय होबय, दउरी म फंदाय बइला ल सिरिफ गोल-गोल किंजरे भर के काम रिथे उपराहा म ओला पैरा अउ दाना खाये बर तको मिल जथे। इही बात ल धियान म राखत केहे गे हावय कि मेहनत के काम ल करे बर जी लुकाथे, जांकर पीरा के ओढ़र म मड़ाथे अउ जेन काम म सोज्झे किंजर-किंजर के खाना रिथे तेकर पर टन्नक हो जथे। हाना के भाव ल देखे जाए तव महतारी बाप मन अपन लोग लइका ल केहे हावय तेन पाके व्यंग्य म तको मया दिखत हाबे। ये हाना ल कोनो ल अकरस ले कहि देबे तभो रिस नइ करै अइसन मया छलत हाबे फेर ये सुनइया ल सीख तको देथे के काम बुता म चेत नइ करस तेन पाके तोला दउरी के बइला के संज्ञा देवत हाबे।
छत्तीसगढ़ म काम बुता के आधार म उंकर बेड़ा खाप बने हावय जइसें लोहा के काम करइया लोहार, तेल पेरे के काम करइया तेली, कपड़ा लत्ता के काम करइया कोष्टा, माटी के बर्तन-भड़वा बनइया कुम्हार, सोना के काम करइया सोनार। कतकोन जातिगत अउ काम ल लेके तको हाना बने हावय-''खेत बिगाड़े सौभना, गांव बिगाड़े बामना।'' येमा कड़ा व्यंग्य के भाव दिखथे जेमा सुनने वाला ल बुरा घलोक लगथे। जेन आदमी ह पर के उभरई म अपन सवांग बर आनी-बानी के जिनीस बिसाथे ऊंकर एक दिन खेती बिगड़ जथे माने बेचे के नौबत तको आ जथे। अउ आगू किथे के गांव म सही सुजानी बाम्हन नइ मिले ले गांव बिगड़ जथे। ये हाना ह लोगन ल संस्कारी बने रेहे के सीख दे गे हावय। इही म एक ठिन अउ हाना किथे के- ''खेती धन के नास, जब खेले गोसइयां तास।'' समाज के लोगन मन ल चेतावत सुजानी सियान किथे कि जब किसान ह तास खेलथे तव ओकर खेती धन के नास हो जथे। ये हाना ह सोज-सोज कहे गे हावय काबर के खेत ही किसान के सबले बड़े धन होथे अउ तास म हालाकी खेती ल दाव म नइ लगावे फेर गोसइया हा सवांगे तास खेले बर बइठे रही तव ओकर खेती के सरेखा कोन करही, खेत के काम बुता कइसे उरकही अउ अइसने-अइसने म वो मानुख आलसी हो जही। किसान के आलसी होय ले खेती धन तो बिगड़बे करही। अइसने मनखे मन बर तो ''जइसन बोही, तइसन लुही'' तको केहे गे हावय।
छत्तीसगढ़ म कृषि प्रधान अंचल आये इही सेती सबो घर काहीं न काहीं जिनिस के उत्पादन होथे माने ओकर घर सपुरन हाबे। तब जेकर घर जेन चीज हाबय ओमन उहीच-उहीच थोरहे बउरही। ये मेरन ये हाना आथे के-''तेली घर तेल रही तव माहल ल नइ पोतै।'' हाना ले दू बात सामने आथे के छत्तीसगढ़ म तेल निकाले के काम तेली मन करथे अउ दूसर बात ये के कोनो भी जिनिस के अति होय म ओकर व्यर्थ उपयोग नइ करे जाए।
हमर अंचल म बेटी मन बर तको बड़ मार्मिक भाव लेके हाना केहे गे हावय। दाई-ददा बर ओकर दुलौरिन बेटी ह आन-बान अउ अभिमान होथे। बड़ दुलार ले नोनी ल ओकर मइके पठोथे तिजा-पोरा म पुछथे। जइसन बनथे तइसन मया के चिनहा भाई तको देथे। बेटी कहू भगवान घर ल चल दीस तव दाई-ददा उपर दुख के पहाड़ टूट जथे। तब महतारी बाप ल परिवार वाले सांत्वना देवत किथे-''दई लेगे लेगे, दमाद लेगे लेगे।'' ये हाना म दुख घलोक हे अउ सांत्वना के शब्द तको, काबर के बेटी पराया धन होथे। बाड़हे नोनी ल दमांद बिहा के लेग जथे। इही बात म दुख के भाव समेटत केहे गे हावय के बेटी ल तो बाप के घर ले जाना ही होथे, भगवान लेगय या दमांद।
बहुत अकन हाना मन दू पद के तको होथे जेमा तुलना करे जाथे जइसे-
''तेल फूल म लइका बढ़य, पानी म बाढ़े धान।
खान पान म सगा कुटुम्ब, कर बइना बाढ़े किसान।।''
ये हाना म बड़ सुग्घर ढंग ले तुलनात्मक रुप म जिन्दगी के मरम ल बताये गे हावय। बने तेल फूल ले घर के लोग लइका बढ़थे अउ पानी ले बाढ़थे धान, घर के खान-पान ले सगा सोधर बाड़थे अइसने रकम ले किसान तको किसानी म जोंग देके कमाही तब ओकरो उरऊती ओही।
''आषाढ़ करै गांव गौतरी, कातिक खेलय जुआं।
पास-परोसी पूछै लागिन, धान कतका लुआ।''
किसान बर असाढ़ के महीना ह बड़ महत्ता के होथे इही म तो किसान अपन खेती किसानी के काम बुता म फदके रिथे। काटा खुटी बिनना, खातु कचरा पालोना। मउका म बने पानी दमोरे ले बोवई के काम करना। अब अइसन म कोना गांव किंजरत हाबे तव तो गै ओकर किसानी। अऊ कातिक महीना धान लुवई के होथे। जेन मनखे कातिक के महीना म जुआं खेलत बइठे रिथे ओमन ल ये हाना ह व्यंग्य करत पूछथे के तोर खेत म कतका धान होइसे। एक प्रकार से हाना ह सीख के तको हाबे के एक किसान बर असाढ़ अउ कातिक के महीना ह कतका काम के होथे।
अइसने समय के महत्ता बतावत एक ठी अउ हाना हावय-''डार के चूके बेंदरा अऊ बेरा के चूके किसान'' जइसे बेंदरा ह पेड़ के डारा ले कुदत बखत चूक जथे अउ भुइंया म गिर जथे वोइसन बरोबर किसान के तको बेरा के चुके ले ओकर फसल म गिरावट आथे माने किसानी म एक-एक समय गजब अनमोल होथे।
बहुत अकन हाना म ऐतिहासिक अउ धार्मिक तिरिथ बरत मनके तको नाम अउ महिमा के उल्लेख मिलथे जइसे- ''गोकुल के बिटिया, मथुरा के गाय, करम छांड़े त अंते जाय।'' ये हाना म गोकुल अउ मथुरा के नाव के उल्लेख होय हाबे। नाम के मरम अइसे हावय के जेकर कना सबो जिनिस हावय रहे बसे के तेकर बावजूद ओला अंते जाना परय त अइसन मानखे के दुरभाग आए।
''घर के जोगी जोगड़ा, आन गाँव के सिद्ध'' कतकोन अइसे लोगन घलोक होथे जेन मन अपने बीच के जानकार मनखे के कदर नइ करय अउ आन गांव के बइद ल राई टारे बर बला लेथे। अलस मरम ये हावय के हाना ले लोगन सीखय के गांव-घर म तको जानकार मनखे रिथे तेकरो आदर करना चाही, ये जरूरी तो नइये के आन गांव ले आही तिहिच ह अमग गियानी होही।
इही बात म बल देवत एक ठिन अउ हाना हवय-''अपन मरे बिन सरग नइ दिखय'' ये हाना के प्रयोग कथा कहानी म जादा देखे बर मिलथे काबर के इहां मउत अउ सरग के बात होवथाबे। कोनो मनखे जब आन आदमी के बात ल नइ मानय अऊ बर बरजोरी करके उहिच अनित ल कर देथे जेकर भुगतना ल आन ह भुगतत हावय तब किथे के तै नइ मानेस अब तहू भुगत। छत्तीसगढ़ी म कोनो अप्रशिक्षित आदमी कना कही सलाह लेवइया मन बर बड़ सुघ्घर हाना हावय-''अड़हा बइद परान घाती'' मतलब कोनो ल जर धरे हाबे अउ वोला कहू अड़हा बइद कर धरके लेगे तव तो बीमारी कमतीय ल छोड़ अऊ बाड़ जही, पराने छूट जही। वइसे तो ये हाना ह सुने म बीमार मनखे अउ अढ़हा बइद के उल्लेख हावय फेर येकर उपयोग अप्रशिक्षित आदमी ले काम करइया सबो जगह आसानी ले बोले जाथे।
अब के समय म अइसन हाना ह बोलचाल म भले नइ आवय फेर लोकांचल ले नंदाय नइये। लिपिबद्ध नइ होय के बावजूद कलाकार मनके मूख ले जन मानस म बगरत हाबे। येकर सबले बड़े उदाहरण नाचा आए। नाचा म दू जोक्कड़ रिथे, एक झिन लेड़गा-भकला अउ दूसर ह बने चेतलग। गम्मत सुरू करे के पहिली ओमन हाना भांजरा ले दर्शक म हास्य भरे के प्रयास करथे। चेतलग जोक्कड़ ह हाना भरथे तव दूसर ह आन मतलब निकाल के लोगन ल हंसाय के बुता करथे तब ओला हाना के सही अरथ बताये जाथे। जइसे ये हाना-''ठाडे खेती गाभिन गाय जब आये तभे पतियाय'' म बात बहुत गंभीर हावय के खेत म फसल तो बोवाय हाबे, अब फसल ल देख के कतका होही येकर सही-सही हिसाब बताना बड़ मुस्किल हावय, जब सामने आही तभे ओकर भेद ह खुलही। मुस्किल अउ अटपटहा असन हाना के बाद नाचा म आसान अउ सोज-सोज अपन बात ल रखने वाला हाना ल गम्मत म कहे जाथे जइसे- आज के बासी काल के साग, अपन घर म काके लाज। कउवा के रटे ले बइला नइ मरय। जादा मीठा म कीरा परथे। देह म नइ ए लत्ता, जाए बर कलकत्ता। खातू परै त खेती, नइ त नदिया के रेती। खेती अपन सेती। उप्पर म राम-राम तरी म कसाई। छानी म होरा भूँज। तीन पईत खेती, दू पईत गाय। भाठा के खेती, अड़ चेथी के मार। धान-पान अऊ खीरा, ये तीनों पानी के कीरा। जब आये बरात तब ओसाये कपास।
वर्तमान समय के छत्तीसगढ़ी गीत मन म हाना के प्रयोग अब देखे बर नइ मिलत हाबे लेकिन तइहा के पारंपरिक ददरिया म दू पद वाले हाना के प्रयोग गजब होय हाबे। जइसे- बराती बर पतरी नही, बजनिया बर थारी। मँही मागे बर जाय अव ठेकवा ल लुकाय। फोकट के पाईस मरत ले खाईस। सबे कुकुर गंगा नहाये बर जाहि त पटरी ला कोन चाटही। कब बबा मरही, त कब बरा चुरही।
गाथा गायन म तको घातेच अकन हाना आथे जइसे- ''दाई देखे ठऊरी डऊकी देखे मोटरी।'' ये हाना म महतारी ह अपन औलाद के पेट के भात के थैली ल देखथे के मोर दुलरवा बेटा हा कमाय ल गे रिहिस दई खाय-पिये रिहिसे के नहीं, बने पानी पसिया मिलिस के नहीं। उही मेर ओकर घरवाली ह अपन पति के मोटरी ल देखथे के मोर आदमी ह कतका रूपिया कमा के लाने हावय। थोर बहुत बचाय हाबे के सबो ल फूक डारे हाबे। ये नानकून हाना के अतेक जबर मरम ल जब कोनो गाथा गायक ह अरथ ल बतावत गाथे तव सुनत दाई माई मनके आंखी म आंसू भर जथे। अइसने एक ठिन हाना हावय- ''बिआवत दुख बिहावत दुख।'' औलाद ल पैदा करे के पीरा ल एक महतारी के अलावा कोनो आन ह नइ जान सकय, अपन गरभ म नौ महीना राखे अउ ओकर सेवा जतन करे के पीरा हा महतारी बर नानकून आय फेर ओकर बिहाव के बेरा के पीरा ह ओकर बर दुख के पहाड़ हो जथे। बेटी ह बिहा के अपन पति घर चल देथे अउ बेटा के बिहाव करे म ओहा अपन गोसइन के हो जथे येकरे सेती केहे के गे हावय के बिआवत दुख बिहावत दुख। छत्तीसगढ़ म जतेक भी जीवन के सार ल बताने वाला हाना हावय ओमन ल हम किस्सा कहिनी मन म सुनते रिथन जइसे- उपास न धास फरहार बर लपर-लपर। चमगेदरी घर सगा गेस, तंहु लटक महु लटकहू। कंहा जाबे मोर बोरे बरा किंजर-फिर के आबे मोरे करा। जाने बर ना ताने बर, बड़का नांगर फांदे बर। जेखर नौ सौ गाय ते हर मही मांगे जाए। दार भात घर गोसइयां खाए, अपजस ले के पहुना जाए। घर के पिसान कुकुर खाए, परथन बर मांगे जाए। घर गोसइयां ल पहुना डेरवाए। एक झन लइका बर गांव भर टोनही। चार बेटवा राम के, कौड़ी के ना काम के। जिहां जिहां दार भात, तिहां तिहां माधो दास। खांध म लइका, गांव म गोहार। खाए बर भाजी अऊ बताए बर बोकरा।
ये जम्मो हाना मन अब हमन ल अपन अंचल के लोक जीवन ल समझे म मददगार साबित होवथाबे। आगू हमर पुरखा मन का गुनय, का चीज ल मन करय, काला बने मानय अउ काला गिनहा। छत्तीसगढ़ के हाना म प्रयोग होय आखर ह यहू बात बताथे के कोन-कोन से जिला म कते जिनिस के उच्चरण कइसे होथे। काबर के इहां कोस-कोस म पानी अउ बानी बदले के बात होय हाबे तव हाना मन ही मौखिक ले लिखित तक आये म जइसे के तइसे सबुत माढ़हे हावय। वर्तमान समय म इही हाना ही हमर साहित्य ल अउ ठोसलगहा बनाही। बोलचाल म बात ल प्रभावशाली तो बनाबे करथे संगे-संग बोलइया बर सभ्यता अउ लिखइय के आखर म मिठास तको भरथे।
दस्तावेजीकरण-
-जयंत साहू
9826753304
jayantsahu9@gmail.com


text:
छत्तीसगढ़ी के लेखन ल कुछ इतिहासकार मन कुछ जुन्ना मंदिर म मिले ताम्रपत्र अउ शिलालेख के माध्यम ले मानथें, उहें कुछ साहित्यकार मन संत कबीर दास के बड़का चेला धनी धरमदास के निरगुन रचना 'जमुनिया के डार मोर टोर देख हो..." आदि ले मानथें। फेर मोला लागथे के वोमन म आरूग छत्तीसगढ़ी के प्रयोग नइ हो पाये रिहीसे। भलुक उत्तर भारत के अन्य बोली मन संग सांझर-मिंझर करके लिखे गे रिहीसे। भलुक ये कहना जादा अच्छा होही के उन्नीसवीं सदी तक अइसने गढऩ के लिखे जावत रिहीसे। शायद एकर पाछू ए भावना रिहीस होही के इंकर मन के रचना ल आने क्षेत्र के पाठक मन घलोक पढ़ अउ समझ जावयं।
जिहां तक प्रकाशन म छत्तीसगढ़ी के आरुग रूप देखे के बात हे, त एला हम काव्योपाध्याय हीरालाल चन्नाहू के छत्तीसगढ़ी व्याकरण ल मान सकथन। एकर आगू चल के डॉ. दयाशंकर शुक्ल के संपादन म प्रकाशित छत्तीसगढ़ी मासिक ले बढ़ोत्तरी रूप ल देख सकथन। ए समय छत्तीसगढ़ी के आरुग रूप के संगे-संग लेखक मन के संख्या म घलोक बढ़ोत्तरी देखे बर मिलिस। आज हमन छत्तीसगढ़ी लेखन के पहिली पीढ़ी के रूप म जेकर मन के नांव के उल्लेख बड़ा आदर के साथ करथन सब उही समय के उपजन-बाढऩ आय। एकर बाद डॉ. विनय कुमार पाठक के संपादन म 'भोजली" नांव के एक तिमाही पत्रिका आइस, अउ एकरे साथ छत्तीसगढ़ी के लेखन म व्यापकता घलोक आइस। इहां एक बात जरूर उल्लेखित करे जाना चाही के ए समय तक छत्तीसगढ़ी के लेखन ह जादातर पद्य तक ही सीमित रिहीसे।
कहूं हम पत्रिका के संपूर्ण रूप ल देखिन त सुशील वर्मा 'भोलेे" के संपादन म प्रकाशित छत्तीसगढ़ी भाखा के पहिली पत्रिका 'मयारू माटी" ल मान सकथन। काबर ते एकर पहिली प्रकाशिन दूनो पत्रिका 'छत्तीसगढ़ी मासिक" अउ 'भोजली" मन म जादा करके पद्य रचना छपत रिहीसे। ए दृष्टि ले वोमन ल सिरिफ गद्य-पद्य संकलन के ही श्रेणी म रखे जा सकथे, सम्पूर्ण पत्रिका के श्रेणी म नहीं। भाखा विज्ञानी डॉ. बिहारी लाल साहू के बोले ये बात सही लगथे के 'मयारु माटी" ही छत्तीसगढ़ी के असली पत्रिका रिहीसे, जेकर आज घलोक कोनो पूर्ति नइ कर पाइन हें।" भले आज वोकर बाद तिमाही 'लोकाक्षर" अउ चौमाही 'बरछाबारी" घलोक घपत हे, फेर पत्रिका पढ़े के जेन संतुष्टि होथे, वोला सिरिफ मयारू माटी ह पूरा करत रिहीसे। ए बीच म जागेश्वर प्रसाद के संपादन म साप्ताहिक छत्तीसगढ़ी सेवक घलोक छपत रिहीसे, फेर वोकर कुछ पर्व विशेष म निकलने वाला अंक मन के छोड़े बाकी मनला पत्रिका के श्रेणी म शामिल नइ करे जा सकय।
ए बीच म एक बहुत अच्छा बात ए होइस के इहां के कुछ दैनिक समाचार पत्र मन मड़ई, चौपाल, अपन डेरा, पहट आदि के नांव ले छत्तीसगढ़ी म परिशिष्ट निकालत हें। अभी हाले म जयंत साहू ह 'अंजोर" नाव के एक मासिक बुलेटिन निकालत हे। एकर मन के प्रकाशन ले मयारू माटी संग भरदराए गद्य लेखन ह विविध विषय संग देखे ले मिलत हे। वइसे छत्तीसगढ़ी के लेखन ह अब ये परिशिष्ट मन के छोड़े घलोक बहुत अरूग हिन्दी पत्र-पत्रिका मन म देखे ले मिलत हे। खास कर के छत्तीसगढ़ राज बने के बाद, अउ वोकरो ले जादा राज्य सरकार द्वारा एला राजभाषा घोषित करे के बाद।
फेर अब लागथे के छत्तीसगढ़ी के लेखन ल बोली के मापदण्ड ले ऊपर उठ के भाषा के मापदण्ड म लिखे जाना चाही। जइसे लोकभाषा मन ले परिष्कृत हिन्दी ल नागरी लिपि के वर्णमाला के सबो अक्षर संग सजा के शुद्ध बनाए गीस, वइसने छत्तीसगढ़ी ल घलोक नागरी वर्णमाला के सबो अक्षर संग गुंथ के शुद्ध बनाए जाना चाही। तेमा एला पढ़ाई अउ आने कारज खातिर गैर छत्तीसगढ़ी भाषी जे मन नागरी लिपि ल जानथें उहू मन एला आसानी के साथ अपन सकयं। पूरा देश अउ नागरी लिपि के जनइया दुनिया के जम्मो लोगन एला पढ़ समझ अउ आत्मसात कर सकय।
सुशील भोले
म.नं. 54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com


text:
जानकार मन के मुताबिक पिवरी ह खराब खान-पान ले सचरइया रोग आए। येकर जानबा मानुख ल 15-20 दिन म होथे। भूख नइ लागे, भात-बासी म रूवाप नइ राहय। उल्टी, मुड़ पीरा, कमजोरी आ जथे। कोथा-कोथा पीराथे अउ आंखी के संगे-संग देह ह पिवरा दिखथे। पिवरी के जानबा होय के बाद तुरते अस्पताल म इलाज कराना चाही। कतकोन मन गांवखरा दवई तको करथे।sangvari man ANJORE e paper ---- ade link le parhe..
गांवखरा दवई के उपर लोगन के विसवास ये पाए के हाबे कि आगू के समे म डाक्टर नइ रेहे ले इही गांवखरा दवई खाए ले पिवरी उड़ा जावत रिहिस। गांवखरा दवई बने काट नइ करे अइसे बात नइहे, बात समे के हाबे। अब जगा-जगा अस्पताल हे। गरीब मन बर खैराती अउ रूपिया वाला मन के परावेट अस्पताल। गांवखरा दवई के जानकार मन सिरागे हाबे अऊ लूट-खरोट वाला मन दुकान खोले बइठे हाबे। जीव बचाय बर तो सरी उदिम होथे, रोग लगे हाबे तव काट तो खोजे बर परही। फेर सियानी इही किथे रोग के कारन ल आगू काटे जाए।
जीलेवा पिवरी के सचरई ल देख के अब डाक्टरो मन काहत हावय कि खान-पान म बने जिकर करके धियान धरव। बात सिरतोन तको हे काबर कि जिनगी अमोल हे अउ हमर जीव बर हमी ल संसो करे बर परही। अब प्रसासन-सासन के गतर ल देखत इही सोला बात आए कि साव चेत करे ले ही देह बने रिही।
मंत्री-संत्री मन जेन कोति ले पिवरी के आरो पाथे तेने कोति राजनीति के रोटी सेके बर मसक देथे। होना जाना कुछू नही बड़े-बड़े भासन देके आ जथे। एक दूसर के मुड़ी म दोस ल थोपत रिथे। बिमरहा मन दुख भोगत अस्पताल म परे हाबे। घरवाला मन संसो फिकर म झुंझवाए रिथे। अऊ ये कोति अफसर, नेता सेखियावत जांच ऊपर जांच, धरना परदसन अउ कार्यवाही करे के ढोंग सुरू कर देथे।
सोचे के बात आय कि जेकर बुता हे सबर दिन पानी अउ नाली के जांच करे के वोमन अब जांचत हाबे। बीमारी सचरे के आगू कहां गे रिहिस हाबे। बीमारी सचरे के बाद सिविर लगा के जगा-जगा पानी के जांच के करना, लोगन मन के डाक्टरी जांच करवाना। पियास लागे के बाद कुआं कोड़ई ह पढ़े-लिखे अउ जुमेदार मनखे मन के काम नोहे। प्रसासन करा सबो सुविधा हाबे रोज पानी के जांच कर सकत हे, नाली के सफाई कर सकत हे अउ सबले बड़े बात उही मन काहत हे कि खराब खाना नइ खाना चाही तव जगा-जगा म खुले खाए-पिये के जिनिस के दुकान के जांच होना चाही। साल भर के टेक्स झोके हव तो साल भर ये बुता काबर नी होवे। जागरूक जनता ह समय म सरकार ल टेक्स चुहाय हाबे। तव का पिवरी ले मरइया जनता ल सरकार कोति ले ये बीमारी इनाम समझे जाए, आखिर जनता के मउत के जुमेदार कोन हे?
01 anjore


text:
तइहा जमाना ले ये सुनत आवत हवन के *दीया तरी अंधियार* होथे। पहिली समझ म नइ आवत रिहीसे के अइसे कइसे हो सकथे, जिहां बरत दीया रइही तिहां अंधियार कइसे हो सकथे। फेर अब जब थोक बहुत ऐती-तेती झांके-तांके ले सीखत हावन त थोक-थोक जनाए बर धर लिए हे के सिरतोन म दीया तरी अंधियार होथे।
आजे के बात आय माता लक्ष्मी के वाहन घुघुवा ल बइहा-भुतहा बरोबर अकेल्ला किंजरत देखेंव त बड़ा ताज्जुब लागीस। लरी-लरी कपड़ा-लत्ता म धंधाए घुघुवा बर मोला दुख घलोक लागीस। वोकर हाल ल देखके जनाइस के अइसने होथे दीया तरी अंधियार! लक्ष्मी के वाहन, फेर बने गतर के कपड़ा अउ बपरा बिन पनही-भंदई के उखरा किंदरत रिहीसे। पूछे म बताईस के आज माता लक्ष्मी के घरों-घर पूजा-पाठ होवत हे, तेकर सेती वोला वार्षिक अवकाश दे दिए गे हवय।
बपरा रोनहुत होवत बताइस के का करबे भइया साल म एकेच दिन तो छुट््टी मिलथे। बाकी के 364 दिन तो सांस ले के घलोक फुरसुद नइ मिलय। वोकर अतेक भक्त हें के एकक दिन म कई-कई जगा जाये ले परथे। कभू कोनो राजनेता घर तेे कभू बैपारी घर ते कभू फिलमी कलाकार घर फेर मोला अचरज लागथे भइया के ये महतारी ह सिरिफ पइसच वाले घर काबर जाथे ते? अरे कभू-कभार हमार जइसे गरीब-गुरबा घर घलोक चल देतीस त का हो जातीस। मोर घुघवी कई पईत मोला ठेसरा घलोक देथे के लक्ष्मी माता ल तैं रोज कतकों घर लेगथस, एके दिन म कई-कई शिफ्ट ड्यूटी बजाथस फेर हमरो घर तो एको पइत लान लेतेस! लइका मन पूछथें घलोक लक्ष्मी कइसे होथे (दिखथे) कहिके।
का करबे भाई एकरे सेती आजो के दिन अपन घर ले भागे-भागे फिरथौं। लइका मनला चिरोर-बोरोर पइसा खातीर रोवत-गावत देखबे त बड़ा दुख लागथे। मैं पूछेंव- कस जी, तैं लक्ष्मी के वाहन होके गरीबी के गोठ करथस। तोला तनखा-उनखा नइ मिलय। अभी तो ठउका देवारी आय हे बोनस घलोक झोंके होबे।
वोहर मुंह एकदम से ओथरगे। कहीस-कइसे गोठियाथस संगवारी, मैं उहां नौकरी थोरे करथौं जी तेमा तनखा अउ बोनस झोकहूं। अरे भई मैं तो सेवा करथौं गा... धरम सेवा। मोला वोकर गोठ सुनके ताज्जुब लागीस के काबर के एहू ह धारमिक सोसन के शिकार हे। हमर देस म धरम के नांव म कतकों किसम के सोसन होथे। जइसे बड़े-बड़े आसरम खोल के लोगन अपन तो चंदा बरारी अउ भावना बेचे के बैपार करथें, अउ घुघुवा कस अपढ़ भक्त मनला फोकट म सेवक राख लेथें। जादा होगे त दूनो जु़वर के खाना-पीना, साल म एकाद पइत कपड़ा-लत्ता अउ लइका-पिचका मन के बोरे-बासी के पुरती थोर-बहुत चांउर-दार अउ नून-मिरचा द दे देथें। बपरा मन पइसा-कौड़ी के दरसन करे बर घलोक तरस जाथें।
मैं पूछेंव के आज तो घरों-घर पूजा होथे त फेर आज के दिन तोला वार्षिक अवकाश कइसे मिल जाथे। त वो कहीस-आने दिन वोकर पूजा ह सिरिफ लक्ष्मी भर के रूप म होथे ना जे ह एकाद घड़ी म सिरा जाथे, एकरे सेती एती-तेती जावत बन जाथे। फेर आज के दिन महालक्ष्मी के रूप म वोकर पूजा होथे जे ह पूरा रात दिन चलथे, एकरे सेती वो जिहां जाथे, रमडिय़ा के बइठ जाथे, तभे तो मोला साल म एक दिन छुट्टी मिल पाथे।
वोकर बात ल सुन के मोर मन ह थोरुक कोंवर होगे। मैं पूछेंव-अच्छा, ये बता घुघुवा भाई, साल भर के एक छुट्टी ल तैं कइसे मनाथस? का देवारी म तैं ह अपन घर पूजा-पाठ नइ करस? वो कहिस-का बताबे भइया लोग लइका के पइसा मांगे के डर म मैं दिन भर एती-तेती किंजरत रहिथौं, अउ रतिहा म जब लइका मन रो-धो के सूत जथें त कलेचुप घर म जाथौं तहांले घुघुवी संग थोर-बहुत मुंहाचाही कर के सुत जाथौं। काबर ते बिहनियां ले फेर माता लक्ष्मी के दरबार म हाजरी बजाना रहिथे, तेमा वोहा अपन भक्त मन घर पइसा बरसाये बर जा सकय।
घुघुवा के जीवन-यात्रा ल सुन के मोला *दीया तरी अंधियार* काबर होथे तेकर ठउका जानबा मिलगे।
सुशील भोले
म.नं. 54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com


text:
राष्ट्रीय स्वयं सेवक संघ के प्रमुख मोहन भागवत जी रायपुर के मेडिकल कालेज सभागार म आयोजित एक कार्यक्रम म ठउका केहे रिहिन हे-'इस देश की हर भाषा राष्ट्रभाषा हैं। इसलिए हमारी जवाबदारी है कि यहां की सभी भाषा और बोलियों को संरक्षित किया जाए।Ó
अइसने किसम के भावना ल लेके सन् 1956 म केंद्र सरकार ह राज्य पुनर्गठन आयोग के स्थापना करे रिहिसे, जेकर उद्देश्य रिहिसे के ये देश म जतका भी स्वतंत्र भाषा-संस्कृति हे वोकर मन के आधार म अलग-अलग राज्य के गठन करे जाय। ये आयोग के सामने म छत्तीसगढ़ राज के घलोक ये कहिके मांग रखे गइस के छत्तीसगढ़ी घलोक एक स्वतंत्र भाषा अउ संस्कृति आए, तेकर सेती ए छत्तीसगढ़ी भाषी क्षेत्र ल घलोक एक स्वतंत्र राज्य के चिन्हारी दिए जाए। फेर सन् 1956 म एला अलग राज के दरजा नइ देके मध्यप्रदेश संग संघार दिए गइस। एकरे संग छत्तीसगढ़ राज अउ छत्तीसगढ़ी भाखा ल संविधान के आठवीं अनुसूची म शामिल करे के मांग चालू होइस। जेन ह राजनीतिक आंदोलन के रूप म कम अउ साहित्यिक-सांस्कृतिक रूप म जादा चलिस।
1 नवंबर सन् 2000 के ये आंदोलन के सुखद परिणाम देखे ल मिलिस जब ये भुइयां ल भौगोलिक रूप ले अलग चिन्हारी मिलिस। फेर एकर भाखा ल तब घलोक संवैधानिक दरजा नइ दिए गइस। वो बखत केंद्र म अटल बिहारी वाजपेयी जी के मुखियाई म भारतीय जनता पार्टी के राजनीतिक संगवारी मन के सरकार रिहिसे। जबकि छत्तीसगढ़ म अजीत जोगी के अगुवाई म कांग्रेस के सरकार रिहिसे। एकरे सेती लोगन अइसन घलोक आरोप लगा देवयं के केंद्र अउ राज्य म अलग-अलग पार्टी के सरकार हवय तेकर सेती एला पूर्ण राज्य के बदला अधूरा राज्य अर्थात भाषा विहिन राज्य के दरजा दे दिए गे हवय।
इही बीच केंद्र म घलोक मनमोहन सिंह के अगुवाई म कांग्रेस के सरकार बनीस अउ तब फेर जेमन भाषा विहिन राज्य बनाये के गोठ करंय उहू मन कोंदा-लेडग़ा बरोबर मौनी बाबा होगें। तब भाजपा वाले मन केंद्र सरकार के खिलाफ आवाज उठाये लागिन।
ए केंद्र अउ राज्य म अलग-अलग पार्टी के सरकार बनई ह चलते रिहिस। केंद्र म कांग्रेस के सरकार बइठिस त प्रदेश म डॉ. रमन सिंह के अगुवाई म भाजपा के सरकार आगे। भारतीय जनता पार्टी तो भाषा, संस्कृति अउ अस्मिता के बुता म हमेशा लगे रहिथे, एकरे सेती इहां घलोक एकर फायदा होइस। 28 नवंबर सन् 2006 के छत्तीसगढ़ विधान सभा म सर्व समति ले प्रस्ताव पास करके छत्तीसगढ़ी ल ये प्रदेश के राजभाषा के रूप म स्वीकार कर लिए गइस। आगू चल के 14 अगस्त 2007 म छत्तीसगढ़ राजभाषा आयोग के स्थापना करके एकर कार्यालय के उद्घाटन घलोक कर दिए गइस। तब ले लेके आज तक छत्तीसगढ़ी राजभाषा आयोग ह अपन सख भर बुता करत हाबे। फेर एला केंद्र सरकार द्वारा मिलइया संवैधानिक दरजा नइ मिल पाय के सेती वतका बुता नइ करे पावत हे, जतका करे के उमीद जमो लोगन करत रहिथे।
गजब दिन के बाद अइसन सुखद संजोग बने हावय के केंद्र अउ राज्य दूनो म एके पार्टी के सरकार बने हावय। सबले बड़े बात ए हावय के भारतीय जनता पार्टी के सरकार बने हावय, जेन ह भाषा, संस्कृति अउ अस्मिता के महत्ता ल समझथे, अउ सिरिफ समझय भर नहीं भलुक एकर खातिर जी परान ले बुता घलोक करथे। अइसन म ये भरोसा होना स्वाभाविक हो जथे के ए बखत छत्तीसगढ़ी ल संवैधानिक दरजा जरूर मिलही। इहां के लोगन ल अपन महतारी भाखा म पढ़े-लिखे अउ जमो किसम के कारज करे के अधिकार जरूर मिलही, रोजी-रोजगार के रस्ता मिलही।
छत्तीसगढ़ के मुखिया डॉ. रमन सिंह के संगे-संग छत्तीसगढ़ ले केंद्र म मंत्री बने विष्णुदेव साय अउ इहां के जमो सांसद मन ले अरजी हवय के छत्तीसगढ़ी ल संवैधानिक दरजा दिए खातिर प्रयास प्रधानमंत्री नरेंद्र मादी जी संग मेल-भेट करके जतका जल्दी हो सकय, इहां के लोगन ल महतारी भाखा म आत्म समान के जमो कारज करे के अधिकार देवंय।
सुशील भोले
म.नं. 54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com
देखें-- मासिक अंजोर में मेरा लेख----


text:
फेर ये कतेक दुर्भाग्य के बात आय के आज राज बने के डेढ़ दशक ले उपराहा बेरा बीत जाये के बाद घलोक हमर भाखा अउ संस्कृति के अलग चिन्हारी नइ बन पाये हे। भाखा के जिहां तक बात हे त राज सरकार के द्वारा तो एला राजभाखा के दरजा दे दिए गे हवय, फेर केन्द्र सरकार ह अभी तक संविधान के आठवीं अनुसूची म एला शामिल नइ करे हे।
जिहां तक संस्कृति के बात हे, त इहां के मूल संस्कृति अउ आज लिखे जावत संस्कृति म कोनो किसम के तालमेल नइ देखे जावत हे, अउ एकर बर सरकार ले जादा दोषी वो लेखक अउ तथाकथित संस्कृति मर्मज्ञ मन हें, जे इहां के मूल रूप के उपेक्षा कर के आने राज मन ले आए लोगन के संस्कृति अउ वोकर मन के ग्रंथ मन के मापदंड म छत्तीसगढ़ के संस्कृति ल लिखत हें। एकरे सेती ए ग्रंथ मन के मापदंड म लिखे जावत संस्कृति अउ छत्तीसगढ़ के मूल संस्कृति म कोनो किसम के तालमेल नइ दिखत हे।
वाजिब म छत्तीसगढ़ के संस्कृति एक मौलिक संस्कृति आय, जेला हम सृष्टिकाल के या युग निर्धारण के हिसाब ले कहिन ते सतयुग के संस्कृति कहि सकथन। इहां अइसन कतकों परब अउ तिहार हे, जे ए देश के अउ कोनो भाग म न तो जिए जाय अउ न मनाए जाय। कतकों अइसन परब घलोक हे, जेकर मूल रूप ल परिवर्तित कर के आज वोला कोनो आने संदर्भ के संग जोड़े के उदिम करे जावत हे। आवव कुछ अइसने दृश्य मन ऊपर तार्किक ढंग ले चर्चा कर लेइन।
सबले पहिली हिन्दुत्व के वो सबले जादा प्रचारित व्यवस्था जेला हम चातुर्मास के नांव म जानथन। अइसे कहे जाथे के चातुर्मास म (असाढ़ अंजोरी एकादशी ले कातिक अंजोरी एकादशी तक) देंवता मन सूत जाथें, तेकरे सेती ए चार महीना तक कोनो किसम के बर-बिहाव या मांगलिक (शुभ) कारज नइ करना चाही। अब इही बात ल छत्तीसगढ़ के संदर्भ म देखिन त ये जनाही के छत्तीसगढ़ म तो ए व्यवस्था ह लागूच नइ होवय। इहां चातुर्मास पूरा होए के दस दिन पहिलीच कातिक अमावस्या के भगवान शंकर अउ देवी पार्वती के बिहाव के परब 'गौरा-गौरीÓ या 'गौरा पूजाÓ के रूप म मनाये जाथे।
इहां ये जानना जरूरी हे के गौरी-गौरा परब ल इहां के आदिवासी गोंड़ समाज के मन शंभू शेक या ईसर देव अउ गौरा के बिहाव के रूप म मानथें। फेर अन्य पिछड़ा वर्ग मन शंकर-पार्वती के बिहाव के रूप म मनाथें। मोर गांव म एको घर के गोंड़ समाज के मन नइ राहय हमर इहां े परब ल अन्य पिछड़ा वर्ग के मन ही मनाथें, अउ वोला आज तक मोला शंकर-स पार्वती के रूप म ही मनाये के जानबा दिए हें। खैर काकरो बिहाव के परब होवय फेर े बात तो हावय के इहां देवउठनी ले पहिली बिहाव के परब मनाए जाथे, जेहा चातुर्मास के व्यवस्था ह इहां के संस्कृति म लागू नइ होवय ए बात के जानबा देथे।
अउ जब इहां भगवानेच मन के बर-बिहाव जेठवनी (देवउठनी) के पहिली होगे त फेर उंकर मन के सुतई या फेर ये चार महीना ल मांगलिक कारज खातिर अशुभ कइसे माने जा सकथे? भलुक ये कहना जादा वाजिब होही के चातुर्मास के इही चारों महीना ह छत्तीसगढ़ के संस्कृति म सबले जादा शुभ अउ पवित्र होथे, तेकर सेती जतका शुभ अउ पवित्र कारज हे, वोमन ल इही चारों महीना म करे जाना चाही।
चातुर्मास के ए चारों महीना ल देखिन त सावन अमावस के हरेली, अंजोरी पंचमी के नागपंचमी, अउ पुन्नी के दिन 'शिव लिंग प्रगटÓ दिवस के रूप म मनाए जाथे। भादो महीना म अंधियारी पाख छठ के स्वामी कार्तिकेय के जनम दिन ल 'कमर छठÓ के रूप म, अमावस के नंदीश्वर के जनम दिन ल 'पोराÓ के रूप म, अंजोरी पाख के तीज के देवी पार्वती के द्वारा भगवान शंकर ल पति के रूप म पाये खातिर जेन कठोर तपस्या करे गे रिहिसे तेकर प्रतीक स्वरूप मनाये जाने वाला परब 'तीजाÓ, अउ वोकर बिहान दिन माने चउथ के देव मंडल के प्रथम पूज्य भगवान गणेश के जन्मोत्सव के परब।
इही किसम कुंवार महीना म अंधियारी पाख ल सरग सिधार चुके हमर पुरखा मनके सुरता के परब 'पितर पाखÓ के रूप म मनाए जाथे। अंजोरी पाख म माता पार्वती (शक्ति) के जन्मोत्सव के परब ल नवरात्र के रूप म मनाए जाथे। (इहां ए जान लेना जरूरी हे, के हमर संस्कृति म नवरात्र परब ल साल म दू पइत मनाए जाथे, वोकर असल कारण हे आदिशक्ति माता के मानव रूप म दू पइत अवतरण लेना। पहिली बेर उन चइत महीना म सती के रूप म आए रिहिन हें, अउ दूसर पइत कुंवार महीना म पार्वती के रूप म। एकरे सेती सिरिफ नवरात्रि परब भर ल साल म दू पइत मनाए जाथे।)
कुंवार महीना म ही अंजोरी पाख दसमी के समुद्र मंथन ले निकले विष (जहर या दंस) के हरण के परब 'दंसहराÓ के रूप म मनाए जाथे। (बस्तर म ए अवसर म जेन रथयात्रा के आयोजन करे जाथे, वो ह मंदराचल पर्वत के माध्यम ले समुद्र मंथन के परब आय। आगू एकर विस्तृत चरचा करबो)। दंसहरा या विषहरण के पांच दिन पाछू फेर कुंवार पुन्नी के अमरित पाये के परब ल 'शरद पूर्णिमाÓ के रूप म मनाये जाथे।
इही किसम कातिक महीना म अमावस तिथि के मनाये जाने वाला भगवान शंकर अउ देवी पार्वती के बिहाव के परब 'गौरा-गौरीÓ म शामिल होए खातिर लोगन ल जेन नेवता दे खातिर उदिम करे जाथे, वोला हम 'सुआ नृत्यÓ के रूप म जानथन, जेन पूरा अंधियारी पाख भर माने पूरा पंदरा दिन चलथे। ये पंदरा दिन म इहां के कुंवारी कन्या मन 'कातिक स्नानÓ के परब घलोक मनाथें। माने ये पंदरा दिन उन मुंदराहा ले नहाथें-धोथें, पूजा-पाठ करथें अउ संझा बेरा गौरा-गौरी के खरचा खातिर सुआ नाच के पइसा-कउड़ी, चांउर-दार सकेलथें। इहां के संस्कृति म मेला-मड़ई के रूप म मनाये जाने वाला उत्सव घलोक इहीच महीना माने कातिक पुन्नी ले चालू होथे, जेन ह भगवान शंकर के जटाधारी रूप म प्रगट होय के तिथि महाशिवरात्रि तक चलथे।
चातुर्मास के अंतर्गत हमन 'दंसहराÓ के चरचा करत रेहेन। त इहां ए जान लेना जरूरी हे के दंसहरा या दशहरा असल म दंस+हरा=दंसहरा आय। अउ एकर अरथ होथे- 'विष के हरणÓ। इहां इहू जानना जरूरी हे के दंसहरा (दशहरा) अउ विजय दशमी दू अलग-अलग परब आय। विजया दशमी जिहां आततायी रावण ऊपर भगवान राम के विजय के परब आय, त दंसहरा ह सृष्टिकाल म समुद्र ले निकले विष (दंस) के हरण के परब आय। इही विषपान के सेती भगवान शंकर ल 'नीलकंठÓ कहे गेइस, एकरे सेती आज घलो ए दंसहरा तिथि के दिन नीलकंठ पक्षी (टेहर्रा चिरई) ल देखे म शुभ माने जाथे। काबर ते ये दिन वोला भगवान शंकर के प्रतीक अर्थात् 'नीलकंठÓ माने जाथे।
बस्तर के 'रथयात्राÓ ल वर्तमान म कुछ परिवर्तित कर के वोकर कारण ल अलग रूप म बताये जावत हे, बिल्कुल वइसने जइसे राजिम के प्रसिद्ध मेला ल परिवर्तित कर के 'कुंभÓ बना दिए गे हवय, अउ कुलेश्वर महादेव के नांव म भरने वाला मेला ल राजीव लोचन के नांव भराने वाला कुंभ कहे जावत हे। जबकि ये बात ल सबो जानथें के पूस पुन्नी ले महाशिवरात्रि तक चलने वाला मेला-मड़ई सिरिफ शिव स्थल म भराथे। काबर के ए ह महाशिवरात्रि म प्रगट होने वाला जटाधारी शिव के उत्सव के रूप म होथे, त फेर वो ह राजीव लोचन के नांव म भराने वाला मेला या कुंभ कइसे हो सकथे?
बिल्कुल इही किसम बस्तर के रथयात्रा के मूल स्वरूप अउ कारण ल घलोक बदल दिए गे हवय। पहिली दंसहरा के अवसर म हर बछर नवा रथ बनाए जावय, जे ह असल म मंदराचल पर्वत के प्रतीक स्वरूप होवय। काबर के मंदराचल पर्वत के माध्यम ले ही समुद्र के मंथन करे गे रिहिसे। मंदराचल पर्वत ल मथे (माने आगू-पाछू खींचे) के कारज ल देवता अउ दानव मन मिलके करे रिहिन हें। एकरे सेती ए अवसर म पूरा बस्तर राज के ज मो गांव के देवी-देवता मनला रथयात्रा ठउर म लाये जाथे। एकर पाछू रथ ल आगू-पाछू खींचे जावय, अउ अइसन करई म जब रथ ह टूट जावय त विष निकले के दृश्य उपस्थित करे खातिर ज मो रथ खींचइया मन आंखी-कान मूंद के चारों मुड़ा भागंय। बाद म उन फेर रथ ठउर म जुरियावंय त उनला 'विष पानÓ के दृश्य उपस्थित करे के प्रतीक स्वरूप दोना मन म 'मंदÓ दिए जावय। वर्तमान म ये देश म बस्तर के छोड़ सिरिफ कल्लू (मनाली) भर म ए दंसहरा के परब ह जीवित रहि गे हवय, जेला पूरा देश अउ दुनिया म फेर से बगराये के जरूरत हावय।
ए बात ल तो सबो जानथें के समुद्र मंथन ले निकले विष के हरण के पांच दिन पाछू 'अमृतÓ मिले रिहिसे। एकरे सेती आज घलोक दंसहरा के पांच दिन पाछू अमरित पाये के परब ल 'शरद पूर्णिमाÓ केे रूप म मनाये जाथे।
इहां के मूल परब मनला बिगाड़े अउ वोला आने संदर्भ के साथ जोड़ के लिखे के उदाहरण के रूप म हम 'होलीÓ परब ल घलो ले सकथन। छत्तीसगढ़ म जेन होली के परब मनाये जाथे वो ह 'काम दहनÓ के परब आय, 'होलिका दहनÓ के नहीं। ए ह काम दहन के परब आय एकरे सेती एला मदनोत्सव या वसंतोत्सव के रूप म घलोक सुरता करे जाथे, जेला माघ महीना के अंजोरी पाख के पंचमी तिथि ले लेके फागुन महीना के पुन्नी तक माने करीब चालीस दिन तक चलथे।
सती आत्मदाह के बाद तपस्या म लीन महादेव जगा ज मो देवता मन कामदेव अउ रति ल ए खातिर भेजथें, के शिव तपस्या ल भंग कर के वोकर अंदर काम-वासना के संचार करे जाय, तेमा उन पार्वती संग बिहाव कर लेवयं, अउ फेर बिहाव के पाछू शिवपुत्र (कार्तिकेय) के जनम होवय। काबर के ताड़कासुर नांव के दानव ह शिवपुत्र के हाथ म मरे के वरदान मांग के अत्याचार करत राहय।
देवमंडल के अनुरोध म कामदेव ह बसंत के मादकता भरे मौसम के चयन कर अपन सुवारी रति संग माघ महीना के अंजोरी पाख के पंचमी तिथि म तपस्या करत शिव तीर जाथे, अउ वासनात्मक नृत्य, गीत अउ दृश्य के माध्मय ले शिव तपस्या भंग करे के उदिम करथे। कामदेव के ये उदिम ह तब सिराथे, जब फागुन पुन्नी के महादेव ह अपन तीसरा नेत्र ल खोल के वोला भसम कर देथे।
छत्तीसगढ़ म बसंत पंचमी (माघ अंजोरी पंचमी) के दिन जेन अंडा या अरंडी नांव के पेंड़ गडिय़ाये जाथे, वो ह कामदेव अउ रति के आगमन के प्रतीक स्वरूप होथे। एकरे संग फेर इहां वासनात्मक शब्द, दृश्य अउ नृत्य के माध्यम ले मदनोत्सव या वसंतोत्सव के सिलसिला चालू हो जाथे। ए अवसर म पहिली इहां 'किसबीन नाचÓ के घलोक रिवाज रिहिसे, जेन ह रति नृत्य के प्रतीक स्वरूप होवय। 'होलिका दहनÓ के संबंध ह छत्तीसगढ़ म मनाये जाने वाला परब संग कोनो मेर मेल खावत नइ दिखय। होलिका तो एकेच दिन म चिता रचीस, वोमा बइठ के आगी ढिलवाइस अउ खुदे जल के भसम होगे, त फेर वोकर खातिर चालीस दिन तक परब मनाये के सवाले कहां उठथे? अउ ए बखत जेन वासनात्मक शब्द, नृत्य अउ दृश्य देखब म आथे वोकर संग होलिका के का संबंध हे?
मूल संस्कृति के चरचा करत इहां के इतिहास लेखन के चरचा घलोक होना चाही, अइसे मोला लागथे। काबर ते अभी हम सृष्टिकाल के या कहिन सतयुग के संस्कृति के चरचा करत रेहेन, त फेर ये प्रश्न उठथे के छत्तीसगढ़ के इतिहास के जब भी बात होथे त इहां के प्राचीनता ल सिरिफ रामायण अउ महाभारत काल अर्थात त्रेता अउ द्वापर तक ही सीमित काबर करे जाथे? एला सतयुग या सृष्टिकाल तक विस्तारित काबर नइ करंय? जबकि बस्तर के लोक गीत म ए बात के उल्लेख मिलथे के शिवजी देवी पार्वती संग सोलह साल तक बस्तर म रहे हें।
ए संदर्भ म एक कथा मिलथे, जेकर अनुसार भगवान गणेश ल प्रथम पूज्य के आशीर्वाद मिले के बाद वोकर बड़का भाई कार्तिकेय ह रिसा के कैलाश ल छोड़ के दक्षिण भारत म रहे खातिर आ जथे। उही रिसाय काार्तिकेय ल मना के लेगे खातिर शिवजी पार्वती संग इहां सोला बछर तक डेरा डारे रिहिन हें। कार्तिकेय के दक्षिण म रहे के ए बात ले घलोक पुष्टि होथे के दक्षिण भारत म कार्तिकेय के ही सबले जादा पूजा-पाठ अउ मान-गौन होथे। वोला ए क्षेत्र म मुरगन स्वामी या सेनापति मुरगन के रूप म स्मरण करे जाथे।
अब प्रश्न ये उठथे के इहां के तथाकथित इतिहास मर्मज्ञ मनला अतका गौरवशाली अतीत के ज्ञान कइसे नइ हो पाइस? काबर उन इहां के इतिहास ल सिरिफि द्वापर अउ त्रेता तक कैद कर देथें? जिहां तक मैं समझ पाए हौं, त एकर कारण सिरिफ अतके आय के इहां केवल कागज के कतरन बटोरइया मन बड़े-बड़े इतिहास अउ संस्कृति के ज्ञाता होए के चोला ओढ़ लिए हें, एकर ले जादा उंकर कोई औकात नइए। एकरे सेती उन वो ग्रंथ मनके उदाहरण देवत रहिथें, जे मन ल छत्तीसगढ़ के संबंध म नहीं भलुक आने प्रदेश मन के संस्कृति के मापदंड म लिखे गे हवय।
एक अउ बात समझ म आइस के इहां के मूल निवासी मन ह शिक्षा के अंजोर ले बड़ दुरिहा रिहिन हें, एकरे सेती उन अपन इतिहास अउ संस्कृति ल लिखित रूप नइ दे पाइन। एकर परिणाम ए होइस के बाहिर ले आके इहां बसने वाला मन छत्तीसगढ़ के इतिहास अउ संस्कृति ल लिखित रूप देना चालू करीन। फेर एमा वोमन गड़बड़ी ए कर देइन के अपन संग बाहिर के प्रदेश ले लाने संस्कृति अउ ग्रंथ मन के मापदंड म छत्तीसगढ़ के इतिहास-संस्कृति ल लिखे के उदिम करीन। एकरे सेती उंकर मन के द्वारा लिखे गे इतिहास-संस्कृति ह इहां के मूल इतिहास-संस्कृति संग कोनो मेर मेल नइ खावय।
आज इहां के मूल निवासी मन घलोक पढ़-लिख डारे हें, एकर सेती उन जाने अउ समझे ले धर लिए हें के उंकर मन ऊपर बाहिरी इतिहास अउ संस्कृति ल थोपे के भरी उदिम रचे गे हवय, जेला अब झटकारे अउ फेंके के उदिम करे के जरूरत हे। अउ अइसन तभे हो सकथे, जब इहां के सांस्कृतिक इतिहास के नवा सिरा ले फेर से लेखन होय अउ वोकर मापदंड आने प्रदेश ले आये लोगन के संस्कृति या उंकर मन के ग्रंथ नहीं भलुक इहां के मूल संस्कृति अउ लोक परंपरा ह बनय।
संपर्क : 54 / 191, कस्टम कालोनी के सामने,
डॉ. बघेल गली, संजय नगर (टिकरापारा) रायपुर (छ.ग.)
मोबा. नं. 080853 05931, 098269 92811


text:
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
प्रोफेसर अश्विनी केसरवानी सिवरीनरायन छत्तीसगढ़ के नवा जिला जांजगीर-चांपा म महानदी के खड़ में बसे जुन्ना, पबरित अउ धारमिक तीरथ हवे। ऐला आज सब्बो झन जानथे। इहां शिवनाथ अउ जोंक नदिया ह महानदी में मिलके पबरित अउ मुक्ति देवइया संगम बनाथे। इहां मरइया मन ल अउ ओखर हड्डी ल सेराये ले मुक्ति मिल जाथे। अइसने पोथी पुरान में घलोक लिखाय […] Continue reading »
जल, जंगल, माटी लुटे, ओनीस सौ दस गोठ सुनावं रंज देखइया बपरा मन ला, हंटर मारत चंउड़ी धंधाय गॉंव-टोला म अंगरेज तपे, ळआदिबासी कलपत जाय मुरिया, मारिया, धुरवा बईगा, जमो घोटुल बिपत छाय भूमकाल के बिकट लड़इया, कका कलेंदर सूत्रधार बोली-बचन म ओकर जादू, एक बोली म आए हजार अंगरेजन के जुलूम देखके, जबर लगावे वो हुंकार बीरा बेटा गोंदू […] Continue reading »


text:
रायपुर, 14 मई 2018/ मुख्यमंत्री डॉ. रमन सिंह ह विकास यात्रा के तीसर दिन जिला मुख्यालय नारायणपुर म आयोजित आमसभा म पांच स्व-सहायता महिला समूह मन ल पांच आजीविका वाहन के चॉबी सौंपिन। ए अवसर मुख्यमंत्री डॉ. रमन सिंह ह कहिन के महिला समूह मन तिर वाहन होए ले उंखर ताकत बाढ़ही अऊ ओ मन अपन समूह के कामकाज बेहतर अऊ कम समय म पूरा कर सकहीं। एखरे संग समूह मन के आमदनी म इजाफा होही अऊ उंखर आर्थिक स्थिति मजबूत होही।
मुख्यमंत्री ह जऊन महिला समूह मन ल आजीविका वाहन के चाबी सौंपिन वो समूह मन म मां दुर्गा स्व-सहायता समूह, बम्लेश्वरी पालकी, मां बम्लेश्वरी कन्हारगांव, मां दुर्गा महिला समूह माहका अऊ सत्य कंबीर स्व सहायता समूह दण्डवन सामिल हे। विभागीय अधिकारी मन ह बताइन के ए समूह मन ल राष्ट्रीय ग्रामीण आजीविका मिशन (एनआरएलएम) के अंतर्गत 25 लाख 68 हजार रूपिया के लागत ले पांच वाहन देहे गए हे। ए वाहन मन के चालन-परिचालन महिला मन ह करहीं। एखर बर ए समूह मन के महिला मन ल वाहन चलाये के प्रशिक्षण देहे जाही।
मुख्यमंत्री ह पांच महिला स्व सहायता समूह मन ल आजीविका वाहन के चॉबी सौंपिन
रायपुर, 14 मई 2018/ मुख्यमंत्री डॉ. रमन सिंह ह विकास यात्रा के तीसर दिन जिला मुख्यालय नारायणपुर म आयोजित आमसभा म पांच स्व-सहायता महिला समूह मन ल पांच आजीविका वाहन के चॉबी सौंपिन। ए अवसर मुख्यमंत्री डॉ. रमन सिंह ह कहिन के महिला समूह मन तिर वाहन होए ले उंखर ताकत बाढ़ही अऊ ओ मन अपन समूह के कामकाज बेहतर अऊ कम समय म पूरा कर सकहीं। एखरे संग समूह मन के आमदनी म इजाफा होही अऊ उंखर आर्थिक स्थिति मजबूत होही।